text:
Amamiliyoni y’abakurikira Televiziyo ya Gikristo mu barabu aca amarenga y’inyota yo kumva ubutumwa bwiza bwa Kristo
Mu gihe cy’imyaka 20, televiziyo ya gikristo yitwa SAT7 yo mu bihugu by’abarabu imaze kugira abayikurikira basaga miliyoni 21, ibintu benshi bavuga ko bigaragaza inyota yo kumva ubutumwa bwiza bwa Kristo nubwo ntacyo Leta zidakora ngo zibikumire.
Kuva mu mwaka w’1996 tariki 31 z’ukwezi kwa 3, iyi Televiziyo yatangira imirimo yayo, yari igamije gushaka uburyo ubutumwa bwiza bwagera ku batuye mu karere ko hagati no mu bihugu byo mu majyaruguru y’umugabane w’Afurika. Kuri ubu abayikurikira bakaba barakomeje kwiyongera uko imyaka ishira aho bamaze kurenga miliyoni 21.
Imyaka 10 mbere y’uko iyi Televiziyo itangira, igitekerezo cyo kuyitangiza umwongereza Terence Ascott ukorera muri Misiri yakibonaga nk’inzozi zitazapfa gusohora. Inkuru ya InfoChretienne ivuga ko mu mwaka w’1991 aribwo iki gitekerezo cyasaga n’ikigenda gifata umurongo kugeza mu kwezi kwa 11 umwaka w’1995 ubwo hafatwaga umwanzuro wo gutangiza neza iyi televiziyo mu nama yabereye ahitwa Larnaca muri Chypre.
Ikiganiro cya mbere cyatangiye ari ku munsi wa gatanu w’icyumweru tariki 31/03/1996, gitangira mu gihe byari bigoye bitewe nuko aka gace katiganjemo umubare munini w’abakristo ndetse na Leta z’ibi bihugu zidashyigikira cyane imyizerere ya gikristo.
InfoChretienne.com itangaza ko iyi televiziyo yahinduye isura y’ubukristo muri kariya gace k’ibihugu by’Abarabu kuko kugeza ubu SAT7 yagutse ikaba ikoresha imirongo itanu y’ibyogajuru amasaha 24/7.
Gutangira kw’iyi televiziyo kandi na none byabaye ikibazo ku barabu batiyumvishaga ko abakristo bafite imbaraga zingana gutyo, kuko yabashije byibuze kumenyesha imiryango amamiliyoni ubutumwa bwiza batari bafite uko bamenya inkuru nziza y’agakiza ka Yesu. Ikindi yafashije ni ukumenyekanisha amatorero ya gikristo muri kariya gace yari amaze igihe kirekire ameze nk’apfukiranywe, kimwe no kurwaya ivangura iryo ari ryo ryose cyane irishingiye ku myizerere y’abantu.
Mu kwezi kwa 5 uyu mwaka w’2016 ubwo SAT7 yizihizaga imyaka 20 imaze itangiye ibiganiro, ubushakashatsi bwakozwe mbereho ukwezi n’ikigo kitwa IPSOS bwagaragaje ko ibiganiro bya SAT7 bigenda bifata indi ntera mu gushyigikira abakristo batuye mu duce two hagati kimwe n’amajyaruguru y’Afurika. Ubu bushakashatsi bwo ndetse bugaragaza ko muri iyo myaka iyi Televiziyo ikurikirwa mu bihugu 22 n’abasaga miliyoni 22.5.
Ubu bushakashatsi bugaragaza ko imibare y’abakurikira iyi televiziyo yiganje cyane muri Misiri, Algeriya ndetse na Maroc. Ahandi iyi televiziyo ikurikirwa ngo ni muri Siriya igihugu gifite umubare munini w’abakristo bagihunze kubera intambara, hakiyongeraho Arabiya Sawudite ubusanzwe ikora uko ishoboye ngo ikumire ibikorwa by’ivugabutumwa bwiza bwa Yesu.
Abakurikiranira hafi ibi byose bavuga ko ibi byerekana inyota yo kumva ubutumwa bwiza mu bihugu byiganjemo umubare munini w’abayoboke b’idini ya Isilamu cyangwa se n’andi madini atemera Yesu Kristo.
Innocent@Agakiza.org


c: text/html

text:
Intambwe zagufasha kuba umuyobozi mwiza ku Mana n’abantu
Tuziko nta buyobozi bushobora kujyaho Imana itabyemeye, ariko se ubuyobozi bwose buba ari bwiza? Kugirango bibe byiza cyane umuyobozi agomba kubigiramo uruhe ruhare rwatuma abo ayobora bamwiyumvamo ntibigomeke kandi bagakorana neza?
Izi rero ni intambwe 5 zagufasha kuba umuyobozi mwiza ushimwa n’imana n’abantu
1. Kumarana umwanya n’Imana
Nk’uko Imana ariyo itoranya, iyo yemeye kugutoranya ngo uyobore ubwoko bwayo uba ugomba kumva ko atari ibyawe gusa ahubwo ugomba kumenya uko Imana ishaka gutwara ubwoko bwayo.
Mose yari umuyobozi w’abisirayeli kandi yaratoranijwe n’Imana, ariko ntibyamubuzaga kujya kumarana umwanya n’Imana ayigisha inama, niba rero ushaka kuba umuyobozi mwiza emera gufata umwanya wawe ubane n’imana. Bityo uzabasha kuyobora umukumbi wayo uko yo ibishaka kuruta uko wabikora uko ubyumva gusa.
2. kwicisha bugufi
Guca bugufi no gukorera ibintu byose mu mucyo ni urufunguzo umuyobozi nyawe agomba kuba afite, agahora arugendana ntarute cyangwa ngo arwibagirwe. Nibyiza kwemera n’aboroheje bakakugeraho bitabagoye, batagombye kumara umwanya n’igihe kinini bakwingingira kubafasha, ahubwo nabo bakwiriye kukwibonamo.
3. Kwakira ubudasa no kubuhuza (Management of diversity)
Imana yaremye abantu mu buryo butandukanye, buri wese aba ateye ukwe ntago wabona abantu bahuje imico 100%, buri wese aba afite umwihariko we, ibi nibyo Imana yabonye biyinejeje iba aribyo ikora, niyo mpamvu nk’umuyobozi mwiza ugomba kwakira ubwo budasa bw’abo bantu kandi bose ukamenya kubakira uko baje.
4. Gukunda ntacyo ukurikije
Umuyobozi mwiza agomba gukunda abo ayobora nta kintu na kimwe agendeyeho, Yesu yadutegetse gukundana nk’uko nawe yadukunze.
Umuyobozi ukunda abo ayobora nabo baramukunda kandi bakabimugaragariza, umunsi uzabona abo uyobora bakwigumuraho cyangwa batakumva uzihutire gufata umwanya wo kwitekerezaho ntuzabura kubona ibitagenda neza, muri uyu mwanya uzanashakiramo uburyo bwo kubikosora, ikindi ugomba kwiga kubaho mu bugwaneza.
Umuyobozi mwiza si wawundi abo ayobora babona bakagira ubwoba mbese ukabona barakangaranye, ahubwo ni umwe ukwiriye icyubahiro n’urukundo kuko nawe aba yubaha abo ayobora ndetse anabakunda.
5. Gushishoza mu gufata ibyemezo
Umuyobozi mwiza ni ushishoza mu byo akora ntahubuke kandi mu gihe gikwiriye akamenya gufata icyemezo.
Hari n’ibindi umuyobozi mwiza akwiriye kwitaho byamufasha ariko ibi tubabwiye ni bimwe by’ingezi. Niba ushaka kuba umuyobozi mwiza, ushimwa n’Imana n’abantu wite kuri ibi bintu bizagufasha
Joyce Meyer

robotstxt: allowed

filter: keep


text:
Byagarutsweho kuri uyu wa Gatandatu taliki ya 26 Ugushyingo 2016, ubwo abakozi b’iyo Kompanyi bifatanyaga n’abaturage bo mu Murenge wa Kibeho mu muganda rusange, ahatewe ibiti bigera ku bihumbi 13 bivangwa n’imyaka ku buso bwa hegitali zisaga 39.
Umuyobozi wungirije ushinzwe iterambere ry’ubukungu mu Karere ka Nyaruguru, Antoine Bisizi; yavuze ko Horizon Express ltd ari umufatanyabikorwa mwiza, kuko ikorana n’akarere mu bikorwa bitandukanye bigamije imibereho myiza y’abaturage n’iterambere ryabo.
Bisizi ati “Mbere ya byose turashimira Horizon Express, imikoranire n’akarere kacu, ni umufatanyabikorwa mwiza. Usibye kuba uyu munsi baje kuduha umuganda, mu munsi ishize nabwo batanze inkunga ya mituweli 300 ku batishoboye.”
Bisizi yakomeje avuga ko Horizon Express yabafashije cyane no mu bijyanye no korohereza abaturage gukora ingendo, kuko kuri ubu isigaye ifite imodoka zigenda mu muhanda Huye zijya Nyaruguru cyangwa zivayo, kandi ari umuhanda utaratunganwa neza.
Umuyobozi Mukuru wa Horizon Express ltd, Gilbert Bihira, yavuze ko gahunda yo kwita ku mibereho y’abaturage bayisanganwe, kuko nabo bifuza kugira uruhare mu kubaka u Rwanda rwiza.
Ati “Tumaze igihe kigera ku mezi atatu dukorera muri aka karere ka Nyaruguru, ni ukuvuga ko twabaye abafatanyabikorwa. Ubusanzwe muri Horizon Express tugira gahunda yo kugira uruhare mu mibereho myiza y’abaturage, kugira ngo babashe gukora biteze imbere kandi bafite ubuzima bwiza”.
Uyu muganda wari witabiriwe n’abayobozi batandukanye barimo Visi Perezida wa Sena Jeanne D’Arc Gakuba; Guverineri w’Intara y’Amajyepfo, Marie Rose Mureshyankwano; Abasenateri n’Abadepite n’abandi bayobozi batandukanye.
Guverineri w’Intara y’Amajyepfo, Marie Rose Mureshyankwano, mu ijambo rye yongeye kwibutsa abatuye Akarere ka Nyaruguru ko bakiri inyuma mu kwitabira gutanga umusanzu w’ubwisungane mu kwivuza, abasaba ko bakwiye kwisubiraho.
Yagize ati “Akarere ka Nyaruguru kari mu turere dufite abaturage bataragera ku rwego rushimishije mu gutanga umusanzu w’ubwisungane mu kwivuza, ndagira ngo mwisubireho, rero niba ufite abana ugomba gutangira mituweli, nicyo cya mbere wagombye guheraho, kuko turashaka ko mwese mugira ubuzima bwiza, igihe murwaye mukivuza bitagoranye”.
Bamwe mu baturage bo mu Karere ka Nyaruguru babwiye IGIHE Ko bishimira uburyo Horizon Express Ltd yaje gukorera iwabo, bavuga ko hari byinshi yabakemuriye.
Joseph Hakizuwera yagize ati “Horizon turayishima kuko yazanye imodoka nziza, ku buryo bitakitugora kujya i Huye, kandi bakorera kuri gahunda kuko bahaguruka buri saha, kandi twishimye cyane kuba uyu munsi baje kwifatanya natwe gukora umuganda, biragaraza ko badukunda bagakunda n’akarere kacu”.
Ibipimo biheruka gushyirwa ahagaragara mu Ukwakira 2016, byerekanye ko Akarere ka Nyaruguru kari ku kigereranyo cya 44.2% mu kwitabira gutanga umusanzu w’ubwisungane mu kwivuza.
Icyo gihe imibare yerekanaga ko Nyaruguru ariyo iza inyuma y’utundi turere twose tugize Intara y’Amajyepfo mu kwitabira gutanga umusanzu w’ubwisungane mu kwivuza.
Amafoto yaranze iki gikorwa cy’umuganda


text:
Rwanda | Rutsiro : abaturage basobanuriwe ko kwizigamira atari iby’abifite gusa
Abaturage bo mu murenge wa Mushubati mu karere ka Rutsiro bibumbiye mu matsinda akorana n’umushinga EJO HEZA bavuga ko bamaze kubona inyungu zo kwizigamira bahereye kuri bicye, bakaba bahamagarira bagenzi babo kwitabira ibigo by’imari iciriritse n’amabanki kugira ngo na bo bizigamire bityo barusheho kwiteza imbere. Mu birori byo kwizihiza icyumweru cyahariwe kuzigama byabereye mu murenge wa Mushubati mu karere ka Rutsiro ku itariki ya 30/11/2012... Read More


text:
Rwanda | Huye: Batangije gahunda Ijisho ry’umuturanyi
Kuri uyu wa 13 Nzeri,2012 Akarere ka Huye katangije gahunda Ijisho ry’umuturanyi, gashyiraho komite ku rwego rw’Akarere zizafasha mu kurandura ibiyobyabwenge, ari na yo nshingano y’iyi gahunda. Mbere More...
Rwanda l RUSIZI: hatangijwe Gahunda yiswe “Ijisho ry’umuturanyi†mu guca ibiyobyabwenge
Iyi gahunda yiswe “Ijisho ry’umuturanyi†yatangijwe mu karere ka Rusizi, ni gahunda yatangijwe n’Umuyobozi w’Akarere ka Rusizi wungirije ushinzwe Imibereho myiza y’abaturage, More...
“Ijisho ry’umuturanyi†gahunda izatuma ibiyobyabwenge bicika
Urubyiruko rw’abanyonzi mu gikorwa cyo kwamagana ibiyobyabwenge Gahunda bita ijisho ry’umuturanyi aho umuturage aba ari ijisho rya mugenzi we izatuma ibiyobyabwenge bicika cyane More...


text:
Iterana ry’amagambo hagati ya Olvis na Miss Vanessa
Umuhanzi Olvis yanenze Vanessa Uwase baherutse gutandukana, kubera amagambo yanyujije ku mbuga nkoranyambaga amwita umwana mu rukundo.
Umubano wa olvis na Miss Vanessa wageze ku ndunduro, nyuma y’uko mu minsi ishize buri wese muri bo yashinjaga mugenzi we imyitwarire idahwitse byabaviriyemo gutandukana.
Aba bombi bari bamaze amezi agera muri atandatu bakunda, n’urukundo rwabo rwamamaye mu itangazamakuru ryo mu Rwanda. Ariko kugeza ubu ibyari uburyohe bw’urukundo byamaze guhinduka iteranamagambo.
Nawe abinyujije kuri Instagram, Olvis yanenze uburyo Vanessa yamamaje itandukana ryabo akanamusebya ku ka rubanda. Avuga ko byamubabaje ariko adateze gukora nkawe.
Yagize ati “Ubuzima bwanyigishije guca bugufi no kwivugira make kuko amateka anyereka ko umuntu arahinduka agakomera n’uwari ukomeye agata byose akaba muto niyo mpamvu mpora nubitse amaso ngo ntareba igitsure isi kuko utitonze irakunyuka kubw’iyo mpamvu sinishongora cyangwa ngo nsuzugure, unzi neza wese yabitangaho ubuhamya ari nayo mpamvu unzi turagumana.”
Vanessa niwe watangije iri teranamagambo mu cyumweru gishize, aho abinyujije kuri Snapchat yeruye ko atakiri mu rukundo na Olvis.
Icyo gihe yagize ati “Mbega ukuntu nari nkumbuye ubuzima bwo kuba ingaragu... Ndacyari muto sinabasha kurera umwana w’abandi kandi ndakuze sinabasha gukomeza gutegereza. Nakundaga umukunzi wanjye kugeza ubwo mbonye ko agifite imyaka myinshi yo gukura, ariko simfite n’umunota wo kumutegereza.”
Olvis na Miss Vanessa batandukanye nyuma y’uko bagiye bashimangira iby’urukundo rwabo haba mu itangazamakuru, mu mafoto aherekejwe n’amagambo yuje urukundo ndetse byari bigoye kubona umwe adafatanye agatoki ku kandi na mugenzi we.
Olvis ni umwe mu basore bagize itsinda rya Active naho Uwase Raissa Vanessa yabaye igisonga cya mbere cya Miss Rwanda 2015.
Ibitekerezo ( 13 )
Ahaaa Inkundo z’i Kigali ndabona zigoye pe!
Uwashaka yakibera single rwose.
Ndabona ari za Online Love Umugani wa #Active.
Ahaa!! hari umuhungu harumukobwa
bose ntawakoze ibyiza
really?? that’s BS!! it’s not like there ain’t gonna need each other in life. they will probably. i think the chick really doesn’t know what media is. she shouldn’t have posted such rubbish after all it all comes back to her or both of them if i may say..
Ibibintu nagahoma munwa peeeeeeeeeeeeee
Olvis Ni Koko Ni Umwana Koko Atabaye Umwana Ntiyakavuze Biriya Nta Kosa Rihanishwa Irindi
olivis do not worry! ikitabuze namakoma
murutoke.....never mind you find anotherone..
ngontawiticyi sha iturize KBS gusa nawe afite impamvu ibimutera harya NGO ni miss wahe wurwanda c! wave baramushuka man abakobwa beza barahari kandi benshi cyane aracyafite ibyiyumvo byikamba yambaye naryambura azicuza then yufuze kugaruka man ndamutura indirimbo ya rider man avugamo ba kanyandekwe so murakoze
URWISHIGISHIYE ARARUSOMA YAVUGAGA IKI YUMVISE KNOWLESS ASUZUGUZA SAFI OLIVIS NTAKOSA KUKO YAGOMBAGA GUSUBIZA UMWAMBI AHO UTURUTSE SO YIHANGANE KD ARRUSHEHO GUKURA ARIWE.
Musore Wang ihanganesha bibaho. gusa iyotaxi ihise mumuhanda utega indi ihangane kind ukomere
Ngo wamwambariye ukuri? Tekereza umuhungu wubahuka kwandika akanavuga ibintu nkibi! Ibi n’ibigaragaza imitekerereze ye aho igarukira, nta bushishozi no kwiyubaha agira namba!
Ngarutse kuri Vanessa, bimubere isomo nk’umwari kuko kuba public figure si ukwiyandarika ngo ababonetse bose bakwogereho uburimiro. Kwambarira umuntu ukuri birashoboka kuko turi abanyantege nke, ariko gushirwa mw’itangazamakuru bakwishongoraho ko wambaye ukuri bareba ni uguteshwa agaciro, kandi ukagateshwa n’uwutakagira kuko umuhungu wishongora kuriya ambabarire ariko niba atari ubwana areba hafi cyane hacagase!
birarenze si vanessa wagakoze ibyobintu birandenze
hahaha yewe burya abantu batoranya ba Miss bazi kureba ubu se koko uriya yari kuba miss ahubwo bahite bamwambura no kuba igisonga cya miss kuko ahubwo yakagiye kwibera Iwawa


text:
Burera: Abaturage barasabwa kubungabunga umutekano mu gihe cy’icyunamo
Umuyobozi w’akarere ka Burera Sembagare Samuel, arasaba abanyaburera bose gufata ingamba zikomeye zo kubungabunga umutekano mu cyumweru cy’icyunamo kugira ngo hatazagira uwuhungabanya. Sembagare Samuel More...
Umudugudu ni wo shingiro ry iterambere
Aya magambo ngo “umudugudu ni wo shingiro ry’iterambere†yagarutsweho n’abari bateraniye mu gikorwa cyo kwishimira kuba umurenge wa Tumba warabaye uwa mbere mu kwesa imihigo ugereranyije More...
Rwanda | Rusizi: Komisiyo y amatora irasaba abayobora amatora kureka amarangamutima
tariki ya 16 Gashyantare 2012, mu nama n’abayobora amatora mu turere twa Rusizi na Nyamasheke, Komisiyo y’amatora yasabye abo bantu kwirinda amarangamutima mu bikorwa by’amatora kuko bigira More...


text:
Turi Abakristo kandi Kristo adutegeka gukunda abantu bose. Abantu bose bisobanura inshuti zacu n’abanzi bacu.
Nibyo birakomeye kwifuriza ibyiza abanzi bacu ariko birakwiriye kugirango tubone urukundo rw’Imana Iyi mirongo itwigisha byinshi byadufasha kwihanganira abanzi bacu no kwiga kubakunda.
“Ariko ndababwira mwebwe abumva, mukunde abanzi banyu, mugirire neza ababanga” - Luka 6:27
“Kandi nusanga indogobe y’umwanzi wawe umutwaro ihetse yawugwanye, ukagira ngo wirengagize kumufasha, ntukabure kumufasha.” – Kuva 23:5
“Arapfukama avuga ijwi rirenga ati “Mwami, ntubabareho iki cyaha.” Amaze kuvuga atyo arasinzira….” – Ibyakozwe 7:60
“Mugirirane neza, mugirirane imbabazi, mubabarirane ibyaha nk’uko Imana yabababaririye muri Kristo.” - Abefeso 4:32
“Kandi nimuhagarara musenga hakaba hari umuntu wabagiriye nabi, mumubabarire kugira ngo So wo mu ijuru na we abababarire ibyaha byanyu.” – Mariko 11:25


text:
Bareka inzoga kwinshi: "Diyabeti yamvanye ku nzoga ubu ndi kunywa iya nyakwigendera!
Kureka inzoga bikorwa kwinshi!
Umugabo yagiye gupfa asiga abwiye mugenzi we wari inshuti ye magara ati “Nujya unywa byeri ujye ufata amacupa abiri, rimwe ryawe n’irindi ryanjye mu rwego rwo kunyibuka.”
Nuko uko wa mugabo agiye mu kabari agatumiza amacupa abiri, umukobwa ukora mu kabari aza kumubaza impamvu, undi amusobanurira ko buri gihe uko atumye inzoga atumaho n’iya mucuti we yakundaga cyane wipfiriye agasiga amusabye kujya anywa icupa rya byeri na we akamutumiriza irindi mu rwego rwo (...)
Kureka inzoga bikorwa kwinshi!
Umugabo yagiye gupfa asiga abwiye mugenzi we wari inshuti ye magara ati “Nujya unywa byeri ujye ufata amacupa abiri, rimwe ryawe n’irindi ryanjye mu rwego rwo kunyibuka.”
Nuko uko wa mugabo agiye mu kabari agatumiza amacupa abiri, umukobwa ukora mu kabari aza kumubaza impamvu, undi amusobanurira ko buri gihe uko atumye inzoga atumaho n’iya mucuti we yakundaga cyane wipfiriye agasiga amusabye kujya anywa icupa rya byeri na we akamutumiriza irindi mu rwego rwo kumwibuka.
Bucyeye uyu mugabo aza kugaruka muri ka kabali abwira wa mukobwa ngo amuzanire icupa rimwe rya Primus, umukobwa amubajije impamvu noneho adatumyeho amacupa abiri nk’uko bisanzwe wa mugabo aramusubiza ati “Njye navuye ku nzoga kuko narwaye diyabeti bivuze ngo ndi kunywa iya nyakwigendera……!!!”
==================
Makasi yahawe gasopo
Umusore yagiye gusura umukobwa w’inshuti ye batetse, asanga n’ababyeyi bahari. Iwabo w’umukobwa bari bafite imbwa yitwa makasi, uwo musore yayikinishije ndetse yanayiboneyeho amanota meza mu maso y’ababyeyi.
Ibiryo bihiye mu gihe cyo kurya iraza yicara munsi y’intebe ye. Igihe bageze hagati barya umusore aracikwa arasura. Se w’umukobwa aravuga ngo “we makasi!!” Umusore aratekereza ati “Databukwe arantabaye ubu abandi bagize ngo ni makasi isuze.”
Kera kabayeeee, nyamusore arongera arasura. Sebukwe avugira hejuru ati “Ariko makasi rero!!” Umuhungu aravuga ati “Rwose nanjye ndakabije reka ndekere aho kurya ntongera gukora amahano, uyu musaza namugoye.”
Igihe akibitekereza umusuzi sinzi aho wavuye arawuhagarika biranga, se w’umukobwa arongera ati “We makasi njye mbona utumva. Nuguma munsi y’iyo ntebe barakunera!”
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ibibazo umusore ashobora kubaza umukobwa bigatuma ahita yifuza ko baryamana
Hari amayeri menshi akoreshwa n’abagabo cyangwa abasore bakaba babasha kuganza ibyiyumviro by’abakunzi babo bifashishije kubaza ibibazo bisa n’ibirimo imitego n’amafiyeri umukobwa cyangwa umugore atapfa gutahura bikarangira ashaka ko baryamana mu buryo na we atazi.
Abahanga mu by’imitekererezo bavuga bimwe mu bibazo bishobora kubazwa n’uw’igitsina gabo bikaba nk’uburozi mu mutwe w’umuntu w’igitsina gore.
Wigeze ufata icyemezo cyo gusoma umusore ubitewe n’uko wowe wabyishakiye?
Abagabo benshi batekereza ko aribo bagira amashagaga yo gusaba abagore nyamara n’abagore/abakobwa ubwabo barabyishakira. Iki kibazo rero gituma umukobwa atangira gushaka gukora ibintu nk’ibyo.
Uramutse uhawe amahirwe yo kubona umugabo utambaye bwa mbere, ni he wakwifuza kureba?
Iki kibazo kiza gisa n’urwenya ariko iyo umukobwa yanze kugisubiza umusore ashobora kumusaba gukoresha ibimenyetso by’amaboko agakora aho yahisemo.
- Ahantu h’ibanga ushobora gukora ku muhungu agahita ashaka ibintu ni he?
Iki kibazo gituma umukobwa ahindukira ahubwo akakubaza utubazo twinshi tujyanye n’ibyiyumviro byawe by’igitsina. Ibi bituma agenda abishaka gacye gacye.
- Wambara iki iyo ugiye kuryama?
Iki kibazo gituma umukobwa atekereza uko aba yambaye kandi akenshi bigahura no guhita atekereza utwambaro dukurura abahungu cyane akunda kwambara iyo agiye kuryama.
Ese ni akahe kambaro uraramo kakurutira indi yose?
Umukobwa ubajijwe iki kibazo atangira kwiyumvisha ko umusore atewe ishema no kuba umukobwa yambara akambaro kamukurura.
Ese wigeze ubona (bikugwiririye cg wabigambiriye) abakunzi bambaye ubusa?
Iki kibazo gituma umukobwa arushaho gushushanya isura we n’umukunzi we baba bafite mu gihe bambaye nk’uko.
Ese ni he ku mubiri wawe hagutera kwifuza kubonana n’umuhungu kurusha ahandi?
Umukobwa asubiza iki kibazo agira ngo mu gihe muzaba muryamanye umusore azamenya aho amukora habasha kugeza ibyishimo bye ku ndunduro. Bituma umukobwa ashushanya uko igikorwa kizamera.
Hari icyo ubutumwa bugufi (sms) bushobora kuguhinduraho ku bijyanye n’ibyiyumviro byawe?
Aha, umukobwa atangira kwibaza utu sms twiza ajya yakira kandi akenshi koko abagore cg abakobwa bakunda ubutumwa bugufi. Musore, uzarebe muri terefoni y’umukunzi wawe uzambwira icyo uzasangamo.
Ese ubona imibonano mpuzandimi (oral s3x) byagushimisha?
Aha umusore ntiyita ku gisubizo ahabwa ahubwo icyo aba agambiriye ni ukwinjiza umukobwa mu ntekerezo z’ibishobora gukorwa mu gihe baryamanye.
- Urashaka ko ngusoma?
Birashoboka cyane ko nyuma y’iki kibazo umukobwa yahita asoma umusore.
Ese ubu nanjye mfite umusatsi byambera ? Cyangwa ….?
Umukobwa atangira kwishakamo isura y’umusore afite umusatsi cyangwa ntawo afite. Ibi kandi bikunda kujyana n’uko umusore aba akorakora mu musatsi w’umukobwa.
Ni iki nakora ngo ubashe kujya muri mood (ubishake)?
Amazi yatembye ubu yageze kure. Hano umukobwa aba yamaze kubishaka pe!
Ese ibyo twaganiye byaguteye kwifuza gukora imibonano?
Niba nta kintu kinini umukobwa yahindutseho, uyu niwo mwanya mwiza umusore akoresha wo gutangira gukora ku bice bitandukanye by’umubiri w’umukobwa.
Twasomana?
Noneho se nagukoraho nta kibazo?
Ubwo nawe urumva ko igikorwa kiba kiri bugufi.
Ibitekerezo
-
-
Messi
12 January 2017 -
Ibibintu ndakeka ubikoze byaguha igisubizo kiri positive kbs
-
Donat
8 January 2017 -
Ibi Bintu Sinabigerageje Arko Ndatekereza Ko Bishobora Gutanga Igisubizo Cyiza!
-
abdul
3 January 2017 -
Aha nibyiza cyane pe kd nabigerageje nsanga nukuri nakoze etude yabyo ndabikurikiranya neza none nsanze ari real


text:
jeu.
09
févr.
2012
ISOMO RYA MBERE
Ibaruwa ya Mutagatifu Yakobo Intumwa (Yak 1, 12-18)
Bavandimwe, 12hahirwa umuntu uba intwari mu bigeragezo, kuko namara kugeragezwa azahabwa ikamba ry'ubugingo, lmana yasezeranyije abayikunda. 13Nihagira ugwa mu gishuko ntakavuge ati« Ni Imana inshuka », kuko Imana idashobora koshya gukora ikibi cyangwa ngo igire uwo ishuka. 14Buri muntu ashukwa n'irari rye bwite rimukurura, maze rikamwoshya. 15Iyo iryo rari rimaze gusama ribyara icyaha, n'icyaha cyamara gukura kikabyara urupfu. 16Ntimukibeshye rero, bavandimwe nkunda. 17Icyitwa ingabire y'agaciro cyose, n'ituro rishyitse iryo ari ryo ryose, bikomoka mu ijuru; ku Mubyeyi w'urumuri, we udahinduka kandi ntatume habaho umwijima uturutse ku mihindagurike y'ibihe. 18Ni ku bwende bwe bwite yatwibyariye akoresheje ijambo rye ry'amanyakuri, kugira ngo tube imena mu biremwa bye.
ZABURI (Zab 94 (93),12-13, 14-15, 18-19)
Inyik/Uhoraho, hahirwa umuntu wowe ukosora.
Uhoraho, hahirwa umuntu wowe ukosora,
maze ukamwigishisha amategeko yawe,
kugira ngo ahorane ituze mu minsi y'amakuba,
igihe umugiranabi acukurirwa imva.
Kuko Uhoraho adatererana umuryango we,
akaba atareka umurage we;
ubucamanza buzakurikiza ubutabera,
ab'umutima ugororotse bose bazabuyoboke.
Iyo mvuze nti« Nta ho mpagaze!»,
ubuntu bwawe Uhoraho, burandamira;
igihe impagarara zinyuzuye umutima,
ubuhumurize bwawe burampimbaza.
IBANGONDIRIMBO RIBANZIRIZA IVANJILI (Zab 78 (77), 24)
Alleluya Alleluya.
Uhoraho yagaburiye umuryango we mu butayu:
abahaza umugati wo mu ijuru.
Alleluya.
IVANJILI
+Mariko (Mk 8, 14-21)
Muri icyo gihe, 14abigishwa bari bibagiwe kujyana imigati, maze bakagira umugati umwe gusa mu bwato. 15Nuko Yezu arabihanangiriza ati «Murabe maso kandi mwirinde umusemburo w'Abafarizayi n'umusemburo wa Herodi.» 16Bo rero batangira kujya impaka ngo nta migati bafite. 17Yezu abimenye, arababwira ati «Kuki mujya impaka ngo nta migati mufite? Ntimurumva kandi ntimurasobanukirwa? Mbese umutima wanyu uracyanangiye? 18Mufite amaso ntimubone, mukagira n'amatwi ntimwumve? Kandi ntimwibuka,19igihe manyuriye imigati itanu abantu ibihumbi bitanu, mwahakuye inkangara zingahe zuzuye ibisate? Baramusubiza bati «Ni cumi n'ebyiri. » 20Arongera ati «N'igihe manyuriye imigati irindwi abantu ibihumbi bine, mwahakuye inkangara zingahe zuzuye ibisate?» Baramusubiza bati: «Ni indwi.» 21Nuko arababwira ati «Na n'ubu ntimurasobanukirwa?»


text:
Urukundo ni ikintu cy’ingenzi mu buzima bw’umuntu. Nyamara hari abarufata nk’imikino cyangwa ibintu byo kwinezeza gusa bityo ugasanga ari intandaro yo kuruvamo rudateye kabiri.
Hari rero abakundana bagamije kwishimisha gusa, ariko hari n’abakundana bagamije kuzabana. Ubwo ni hagati y’abantu b’ibitsina bitandukanye. Iyo umusore afite gahunda yo gukunda umukobwa urukundo rurambye cyangwa rushobora kuganisha ku kubana, hari ibintu na we aba agomba kwitwararika bityo n’umukobwa akaba yabibona agahita yibwira icyo urukundo rwabo rugamije nta bintu byinshi yiriwe abaza.
Dore uburyo cyangwa ibintu 10 umukobwa ashobora kumenyeraho ko uwo bakundana afite gahunda.
Umusore azakubaza ibibazo byinshi.
Iyo umuhungu ufite gahunda y’urukundo rurambye aganira n’umukobwa, amubaza ibibazo byinshi bijyanye n’ubuzima bwe, umuryango we n’ibindi mbega ukabona ko yishimiye cyangwa afite amatsiko menshi yo kumenyana mu buryo burambuye.
Ntiyihutira kuvuga ku mibonano mpuzabitsina.
Umusore ufite gahunda y’urukundo rurambye, iyo muganira wumva ibintu bijyanye n’imibonano mpuzabitsina abigendera kure cyane ndetse n’iyo abivuze, abivuga bitinze.
Amuganiriza cyane ku byahise (Ku bihe yanyuzemo)
Uyu musore uzasanga aganiriza umukobwa ku buzima bwe bwahise (Ibyamuranze) mu rwego rwo kumwumvisha n’ibyo ateganya ku hazaza.
Amwiyereka uko ari.
Umusore agerageza kwereka umukobwa uwo ari we kuko aba ashaka ko umukobwa amumenya. Aha na none bisaba ubushishozi kuko hari abasore babasha kwiyoberanya bakagaragara nk’abujuje ibi byose byavuzwe n’ibindi ariko mu b’yukuri intego ye itandukanye cyane n’iyo twavuze haruguru.
Mu yandi magambo ntago uyu musore yiyemera ngo yitake ibyo adafite ahubwo avuga ibyo ashaka kuzageraho.
Gushyira umukobwa muri gahunda ze z’ahazaza.
Ikindi kintu cyerekana ko umusore afite gahunda ni uko wumva yatangiye kugupanga muri gahunda ze z’ahazaza. Agatangira gukoresha ngo nitu..., tuza...! aha bihita byumvikanisha ko umukobwa yamaze kuba umwe cyangwa kwivanga mu byo uyu musore aba apanga.
Amusaba kugira icyo avuga ku kintu runaka.
Uyu musore iyo aganira n’umukunzi we, yirinda kwiharira ijambo ahubwo anyuzamo agasaba umukobwana we kugira icyo avuga ku ngingo runaka cyangwa gufata icyemezo.
Umusore ashishikazwa no kumenya umuryango n’inshuti z’umukobwa.
Mu gihe usanga abantu benshi batangaza cyangwa bakamenyekana mu miryango ko ari inshuti bitinze, aha ho biratandukanye cyane kuko usanga umusore ashishikazwa cyane no kumenyana n’umuryango w’umukobwa ndetse n’inshuti ze bityo na we agatangira kuzigira ize.
Aramwubaka.
Bitewe n’uko uyu musore aba yaramaze kubona uwo mukobwa nk’uwo bazabana, atangira kumuganiriza bungurana ibitekerezo, bagirana inama ndetse akanamukosora ho bibaye ngombwa.
Amarangamutima.
Bitewe nuko uyu musore aba yaramaze kwiyumvamo umukobwa, atangira no kuvugisha ibikorwa ndetse no kwifatanya nko mu bihe bigoranye, mu byishimo n’ahandi. Mu yandi magambo amwereka ibimurimo imbere.
Umusore aba afite amatsiko yo kumenya ibyo umukobwa ateganya kuzageraho.
Kuba umusore yakwibaza ikiri ku mutima w’umukobwa bakundana, bijyanye no gushaka kumutera inkunga mu gihe bishoboka no kumugira inama muri gahunda ze.
Ibi rero bikaba bifitanye isano na none no kuba umuhungu aba yiyoroheje ku buryo umukobwa atagira ubwoba cyangwa isoni zo kumubwira ibyamubayeho n’ibyo ateganya.


text:
Kamonyi: Mu murenge wa Musambira bibutse abatutsi bazize jenoside
Kuri uyu wa Gatandatu tariki 19/5/2012, mu murenge wa Musambira bibutse abatutsi bari bahungiye kuri Paruwasi ya Musambira no ku kigo Nderabuzima cya Musambira, bicwe bazira uko bavutse. Ku itariki nk’iyi More...
Musambira: Umuvuduko mu muhanda ni wo ukunze guteza impanuka nyinsi
Ibyo byagarutsweho mu nama y’umutekano yaguye y’akarere ka Kamonyi, ubwo batangazaga ko kuva ukwezi kwa Gashyantare gutangiye , hagaragaye impanuka ebyiri mu muhanda wa Musambira. Ushinzwe irangamimerere More...


text:
Kubabarira uwantemye akananca ukuboko byatumye mbohoka mu mutima!
Nitwa Mukarurinda Alice, ntuye mu ntara y’iburasirazuba, akarere ka Bugesera, Umurenge wa Nyamata, akagari ka Nyamata y’Umujyi, Umudugudu wa Gatare I. Nakiriye Yesu nk’Umwami n’Umukiza wanjye. Mfite imyaka 43. Ndubatse, mfite abana 5.
Ubuhamya bwanjye bushingiye ku mumaro wo gusaba imbabazi ndetse no kuzitanga, kuko byangiriye umumaro ukomeye. Ndashimira Yesu wambashishije. Kuva mu bwana bwanjye nahuye n’ibibazo byinshi bijyanye n’akarengane kabaga gashingiye ku moko:
1. Mu w’1989: Nakoze ikizamini kirangiza amashuri abanza, ndagitsinda ariko kubera ikibazo cy’amoko cyari gikomeye cyane icyo gihe bankura ku rutonde rw’abajya mu mashuri yisumbuye bansimbuza undi mwana.
2. Mu w’1991: Abakoze Jenoside bishe data bamwita icyitso, ntangira ubuzima bw’ubupfibyi.
3. Mu w’1992: Abakoze Jenoside baradusenyeye, baradusahura ndetse baranadutwikira.
4. Mu w’1994: Noneho abakoze Jenoside mu Rwanda bishe umuryango wanjye hafi ya wose, kuko bishemo abantu 25 barimo umwana wanjye w’imfura nari maze kubyara, bakamwica bamutemyemo kabiri bakamujugunya imbere yanjye.
Jenoside yakorewe Abatutsi itangiye, nahungiye mu rufunzo, mu murenge wa Ntarama. Mpageze, nahasanze n’abandi benshi baje kuhihisha. Nyuma y’igihe gito abakoze Jenoside bari kumwe n’abasirikare ba Leta yariho icyo gihe, badusanze muri urwo rufunzo ku itariki ya 29/04/1994 ari na bwo banyatse umwana w’amezi icyenda nari mfite, bamucamo kabiri n’umuhoro bamujugunya imbere yanjye, bantemagura mu mutwe, bantera icumu ku rutugu, bankubita umuhoro mu misaya, banca n’akaboko k’iburyo nk’uko mubibona kuri iyi foto.
Ubwo bansize nsa nk’uwapfuye nta bwenge ngifite, kandi urebye koko, nari napfuye uretse Imana yanzuye, ikambwira ngo “Baho,” nkabaho. Umutware wanjye we bari bamutaye mu iriba, ariko ndashima Imana ko yabayeho n’ubwo afite ubumuga bw’umugongo.
Ngaruye ubwenge, nasanze ndyamye mu mirambo myinshi, mbona abana bonka amabere ya ba nyina bapfuye n’abandi bareremba mu ruzi. Muri urwo rufunzo nahamaze iminsi irindwi, ukuboko batemye kwarajemo inyo . Twavuye muri urwo rufunzo tariki ya 5/5/1994, tuhakuwe n’abasirikare ba FPR, hanyuma baratangira bamvura bya bikomere byose. Hejuru y’ibyo bikomere, nari naranahimiranye ariko nza koroherwa n’ubuzima buragaruka.
Umunsi umwe naje gutungurwa n’umuntu waje kunsaba imbabazi, ambwira ko ari we wanciye akaboko ansanze mu rufunzo (n’ubwo njye ntashoboye kumumenya), ambwira ko ari we wankubise imihoro mu mutwe, ariko akaba ansaba kumubabarira.
Umunsi wa mbere ansaba izo mbabazi nikubise hasi ndaraba ngwa muri koma, baranterura banjyana kwa muganga. Aho ngaruriye ubwenge, nakomeje gusenga Imana nyisaba imbaraga zo kubabarira kuko ari yo iha intege abarambiwe ndetse n’utishoboye ikamwongera imbaraga.
Si uko nabanje kumwima imbabazi, ahubwo nafashwe n’ubwoba bukomeye mbimarana icyumweru, kandi n’uwantemye na we yafashwe n’ikintu kimeze nk’ihahamuka abonye nguye muri koma.
Nyuma yakomeje kunsaba imbabazi ndamubabarira, musaba ko yaza no mu rugo rwanjye akabasaba imbabazi, na bo baramubabarira.
Ndashima Imana yambashishije, kandi kuri ubu yabaye incuti y’umuryango wanjye, aradusura, kandi tubana mu ishyirahamwe ryitwa “UKURI KUGANZE,” aho tujyana ahantu hose dutanga ubuhamya bugamije kwigisha ijambo “GUSABA IMBABAZI,” ndetse no kubabarira.
Icyabimbashishije ni uko n’ubusanzwe nari narakiriye Yesu nk’Umwami n’Umukiza wanjye, kuko na Yesu ubwe yababariye abamugiriye nabi.
Mbifurije ibihe byiza!


text:
Yagiye hanze ambeshye ko tuzabana agarukana umugore
Umukobwa uri hafi kuzuza imyaka 32 yatewe ibikomere no kuba yarakundanye n’umusore akajya hanze asize amubeshye ko bazabana akaza kugaruka afite undi mugore.
Yagize ati: “ Ubwo nasozaga amashuri ya kaminuza nabonye akazi keza mpahurira n’umusore mwiza tuba inshuti bisanzwe ariko aza kuvamo inshuti ikomeye. Twagiranye ibihe byiza twemeranya ko tuzabana n’andi masezerano menshi abakundana bagirana ku buryo numvaga ari uwanjye.
Yaje kubona buruse ajya gukomereza amasoma ye hanze ariko asiga ansezeranyije ko atazampekukira ndetse dupanga ko ubwo azaguruka tuzahita tubana. Yaragiye yigayo imyaka ibiri kandi muri iyo myaka yamazeyo yose twaravuganaga ku buryo numvaga akimeze nkaho ari hafi yanjye.
Gusa ubwo yari ari hafi kugaruka nibwo yatangiye kujya yanga kunsubiza iyo nabaga mwandikiye ku buryo agaruka ntamenye itariki yaziyeho. Aho menyeye ko yaje nagiye kumubaza icyabaye aransuzugura cyane. Gusa yansabye ko twatemberana ndabimwemerera ariko mbona yarahindutse cyane ari wa muntu ushaka ibintu by’ubusirimu cyane, ansaba ko twajyana mu kabyiniro kandi atarabyigeze mbere ndamuhakanira, ahita aherako abona impamvu yo kunyikuraho. Ndabyita kunyikuraho kuko nabonaga n’ubundi ari kuncenga.
Kuva ubwo ntiyongeye kunyikoza ahubwo hashize amezi atatu numva ngo afite ubukwe n’umukobwa w’umurundikazi bahuriye hanze bose baragiye kwiga.
Narababaye ariko ndabyakira ndetse mpita numva ko uwo atari uwanjye Imana yangeneye kandi koko nyuma yaho naje kubona undi ubu turi kwitegura kubana.
ufite ubuhamya cyangwa ushaka kugisha inama watwandikira kuri agasaromagazine@gmail.com
Agasaro.com
Photo: imitali models


text:
Abakristo benshi bavuga ko hari imbaraga mu maraso ya Yesu, hariho abadasobanukirwa uburyo izo mbaraga zikora cyangwa aho zishobora gukora. Ariko se koko izo mbaraga zo mu maraso ya Yesu zishobora gukora ibintu byose?
Uwakwibaza icyo kibazo, yaba afite ishingiro rwose ariko imbaraga ziboneka mu maraso ya Yesu Kristo zifite ubutware bwo gukora ahantu hose. Hari indirimbo imwe ivuga ngo hari imbaraga mu maraso ya Yesu, ibi bishatse kugaragaza ko zihari kandi zikora ahubwo ikibazo abantu ntibasobanukirwa uko bazikoresha mu buzima bwabo.
Iyo urebye usanga izi mbaraga zikora mu bice bitandukanye byo mu buzima bwawe: aho twavuga kuri wowe ubwawe, umuryango wawe, ibyo utunze byose, akazi ukora no mu byo unyuramo.
Kugira ngo rero umenye igice runaka ukwiriye gukoreshamo izo mbaraga, bigusaba kubanza kwizera ko ikiguzi cya maze kwishyurwa kandi ko agakiza kabasha kukuzanira gukira mu buryo bwose, kubohoka no kurindwa n’Uwiteka Imana. Iki kiguzi Yesu yakishyuriye ku musaraba I Goligota.
Niba rero ukeneye izi mbaraga zibohora kandi zikiza, imbaraga zikora mu buzima bwawe bwose, biragusaba kwakira uzitanga ariwe Yesu Kristo, ukemera ukamwakira kandi ukamwegurira byose. Ndahamya ko ntakizakubuza kumenya ko hari imbaraga zikomeye mu maraso ya Yesu Kristo yamenekeye ku musaraba I Gorogota.


text:
Nimba ushaka kumenya mu byukuri igisobanuro cy’umunsi mukuru ukurikira Noheli, umunsi uzwi nka Boxing Day ndakwizeza ko utabona igisubizo gihamye bitewe nuko ugenda uhabwa inyito na buri muntu bitewe nuko abitekereza.
Hari igitekerezo cyakuze mu binyejana bishize aho imana zatangaga impano za Noheli zari zigizwe ni udukado (cadeau) zirimo impano ntoya, amafaranga ndetse n’ibyasigaye ku mafunguro ya Noheli akajyanwa ku mazu y’abakozi bakoraga ku gihe cy’umunsi mukuru wa Noheli ku buryo batabashaga kuyizihiza nk’abandi. Mu rwego rwo kubashimira ndetse no kubazirikana ku bwitange ndetse n’imirimo yabo.
Boxing Day mu bwongereza ni umunsi umukuru w’umuryango ahereza impano za Noheli ku bagize umuryango we, inshuti n’abavandimwe bakagenerana impano hagati y’abo ngo barusheho kuryoherwa n’uwo munsi.
Hari n’abandi bagaragaza boxing day nk’umunsi wo kugaragaza ibikorwa by’urukundo aho imiryango yifashije yegera itishoboye bakabashyira imyambaro, amafunguro ndetse n’ibindi bitandukanye.
Ese kuki wiswe Boxing Day?
Boxing Day ntibiva kuri wa mukino witeramakofi nkuko hari bamwe baba babyumva uko ahubwo biva kuba cyera hari udukarito cyangwa aka Box mu cyongereza bashyiraga mu kiliziya mu gihe abakiristu biteguraga ivuka ry’umukiza kakifashishwa mu kujya bagashyiramo amafaranga azafasha abatishoboye mu kwizihiza umunsi mukuru wa Noheli, bakayashyikirizwa ku munsi ukurikira noheli.
Igisobanuro cyiza cy’uyu munsi gishobora kuvanwa mu ndirimbo yiswe “Good King Wenceslas.” Ikunzwe kwifashishwa mu gihe cyo kwizihiza Noheli aho igaragaza umwami Wenceslas nk’umugabo w’umunyacyubahiro wo muri Bohemia wabayeho mu kinyejana cya 10 wagendaga atembera mu busitani bwe kuri uyu munsi w’itariki ya 26 Ukuboza akaza kubona umukene wagendaga utoragura inkwi hari kugwa urubura rwinshi akamugirira impuhwe akaza kumutumizaho bagafatana ifunguro hamwe.
Uyu mwami Wenceslas yaje kuba imbarutso yishingiro yo kwibuka abakene no kubazirikana mu gihe cyo kwizihiza umunsi mukuru wa Noheli aho bamwe baba bari mu byishimo bakazirikana abatabashije kuronka ayo mahirwe.
Mu kinyejana cya 19, Umwamikazi Victoria w’u Bwongereza, yavuze ko uyu munsi uba ikiruhuko ku bagize umuryango mu bihugu bikoresha ururimi rw’Icyongereza, ariko agena ko abashoferi n’abatanga amafunguro bakanayategura muri hoteli cyangwa resitora, n’abandi abakozi baba bakoze kuri Noheli, bajya bahabwa ishimwe mu mpano yoroheje, kubera ko baba bakoze aho kujya kuwizihiza nk’abandi.
Gusa kurundi ruhande hari abafata uyu munsi nk’umunsi w’ubucuruzi cyane aho abantu batakaza amafaranga menshi bishimana n’inshuti n’umuryango kuri uyu munsi.


text:
Kitoko Musabwa Patrick bakunze kwita Kitoko Bibarwa ni umuhanzi nyarwanda w’indirimbo ufite abakunzi benshi mu Rwanda no mu karere kubera indimbo ze zakunwe zaje no gusohoka kuri album ye ya mbere yise ‘Ifaranga’ nka Manyobwa, Igendere, Sakwesakwe, Indyarya, Ikiragigi, agakecuru, kugera kuri AKabuto, Urukundo kuzo arimo gutegura zizasohoka kuri album ye ya kabiri n’izindi. Kitoko yavutse tariki 12 Nzeri 1985, avukira ahitwa Kazibwa mu Burasirazuba bwa Repubulika iharanira Demokarasi ya Congo mu cyahoze ari Zaire, akiri muto ababyeyibe baje kwimukira mu gihugu cy’u Burundi nyuma baza kuza mu Rwanda ariko ngo ntabwo ashobora kuvuga amazina y’ababyeyi be kuko badakunda kuvugwa mu itangazamakuru. Ubwana bwa Kitoko bwaranzwe ahanini n’ibikorwa bihambaye Kitoko avuga ko yatangiye gukunda umuziki akiri muto ku myaka 8 gusa, ariko ngo ntiyatekerezaga ko azaba umuhanzi, ageze mu mwaka wa 4 w’amashuri abanza nibwo yatangiye kwiyumva ko ashobora kuzaba umuhanzi w’umuririmbyi kuko ubusanzwe yakundaga gushushanya nk’impano y’umuryango dore ko ari nabyo yakuze akunda cyane. Uretse kuba yarakuze ari umwana ukunda kuba wenyine, Kitoko yicuza cyane umunsi yagiye mu bubiko bwa se agaca Diplome ya se umubyara ariko ngo ataziko ariyo bityo kuri uwo munsi ngo arakubitwa cyane, ati :”amahirwe nagize ni uko papa yari afite ama diplome abiri naho ubundi byashoboraga kuba bibi cyane”. Ariko ntiyanibarwa ko yigeze gufata guitar ya Mubyarawe witwaga Mudeyi wakundaga gucuranga guitar cyane arayishwanyaguza akuraho imirya yayo aragenda abaza igiti ashyira ho ya mirya akora guitar ye, aho Mudeyi aziye arababara cye, Kitoko :”yabonye ko guitar nakoze ari nziza arishima ntiyampana, gusa n’uko ubungubu yitabye Imana yakabaye yishimira urwego ngezeho”. Kugeza n’ubu kugituza cya Kitoko kuva akiri muto yashyizeho agashusho ka guitar kubera ako kantu yakoze. Kitoko yaje kwanga izina rya Melance yari yariswe n’ababyeyi yiyita Patrick kuko ngo iyo yageraga ku ishuri abarimu bavugaga Melance abanyeshuri bagenzi be bakamuseka cyane bagakundaga kumwita Aimelance ndetse rimwe na rimwe bakamubwirako yitiranwa n’abakobwa bituma arihindura. Uretse kuba atarize amashuri y’incuke Kitoko yatangiriye amashuri y’inshuke i Nimazita, mu karere ka Nyabikere mu gihugu cy’U Burundu, nyuma aza kurangiriza amashuri yisumbuye i Nyanza mu Ntara y’Amajyepfo mu Rwanda, akomereza amashuri yisumbuye ku kigo cya Espanya cyo mu mujyi wa Nyanza mu ntara y’Amajyepfo ari naho yarangirije mu ishami ry’icunga mutungo uretse umwaka umwe wa gatanu avuga ko yagiye kwiga mu cyahoze ari Cyangugu kubera impamvuze ; ubu arimo kwiga Managiment muri Ishuri rikuru rizwi nka INILAK. Mu buzima bwe bwa muzika yakuze akunda umuhanzi Ben Rutabana na Alpha Blondy, gusango ibyo yakuze yifuza sibyo yabonye ati :’’kumuziki ibyo ngenda ntekereza sibyo bimpira, nari nziko ni ndirimba bizampira ubundi nabwo nkumva ntashaka kuba umustar, ariko nanjye sinirenganya kuko Imana niyo igena, abantu dusa n’abasimbukira mu cyobo kirekire kirimo umwijima ntawuzi aho ahagarara uretse Imana gusa’’. Yaje gutangira muzika mu mwaka wa 2008 ubwo yari asoje amashuri yisumbuye Kitoko kuva akiri muto ntiyigeze yifuza gusaza ari umuntu w’umustar ahubwo yumva yazasaza ari umucuruzi ariko umucuruzi ujijutse. Iyo yirebye ejo hazaza nka nyuma y’imyaka 15 yifuza kuzaba ari umuhanzi uririmba indirimbo zifasha society muri rusange ariko utabeshejweho na muzika na muzika. Kitoko ngo iyo ari ahantu ha wenyine nibwo ashobora kwandika amagambo y’indirimbo nyinshi, ati :”ariko iyo mbonye umuntu umfitiye ishyari nibwo ndushaho gukora cyane n’ubwo ubusanzwe nkunda kwandikira muri studio”. Mu buzima busanzwe dore ibyo akunda n’ibyo yanga MU byo kurya : akunda umugati n’umuceri, ariko ngo nta biryo yanga ukeretse ibyaba birimo uburozi cyangwa indi myanda yatuma yandura. Kumyambarire : akunda imyenda yiyubashye idatuma abantu bamenya ko ndi icyamamare (star) cyangwa umurokore, ni ukuvuga imyenda igaragaza uwo uriwe. Yanga kubona umuntu urenganya mugenzi we naho mu mupira w’Amaguru afana bikomeye ikipe ya Rayon sport Kitoko kandi ngo yanga kumva muzika yumvikana mo amakosa nko kubusanya hagati y’imiririmbire n’ingoma (contre temps) n’andi ashobora kubishya muzika. Mu buzima bwe nta kiramubabaza cyane nta n’ubwo arishima cyane Kitoko ubu nta mukobwa bakundana afite ati :”Ndi ku isoko” Dore umukobwa yumva wamubera inshuti ibyo agomba kuba yuzuje:kuba amukunda ; amwihanganira, agira imbabazi cyangwa ababarira, kuba ari umunyarwandakazi kandi akaba afite imyaka iri hasi y’iye.
Kitoko Musabwa Patrick bakunze kwita Kitoko Bibarwa ni umuhanzi nyarwanda w’indirimbo ufite abakunzi benshi mu Rwanda no mu karere kubera indimbo ze zakunwe zaje no gusohoka kuri album ye ya mbere yise ‘Ifaranga’ nka Manyobwa, Igendere, Sakwesakwe, Indyarya, Ikiragigi, agakecuru, kugera kuri AKabuto, Urukundo kuzo arimo gutegura zizasohoka kuri album ye ya kabiri n’izindi.
Kitoko yavutse tariki 12 Nzeri 1985, avukira ahitwa Kazibwa mu Burasirazuba bwa Repubulika iharanira Demokarasi ya Congo mu cyahoze ari Zaire, akiri muto ababyeyibe baje kwimukira mu gihugu cy’u Burundi nyuma baza kuza mu Rwanda ariko ngo ntabwo ashobora kuvuga amazina y’ababyeyi be kuko badakunda kuvugwa mu itangazamakuru.
Ubwana bwa Kitoko bwaranzwe ahanini n’ibikorwa bihambaye Kitoko avuga ko yatangiye gukunda umuziki akiri muto ku myaka 8 gusa, ariko ngo ntiyatekerezaga ko azaba umuhanzi, ageze mu mwaka wa 4 w’amashuri abanza nibwo yatangiye kwiyumva ko ashobora kuzaba umuhanzi w’umuririmbyi kuko ubusanzwe yakundaga gushushanya nk’impano y’umuryango dore ko ari nabyo yakuze akunda cyane.
Uretse kuba yarakuze ari umwana ukunda kuba wenyine, Kitoko yicuza cyane umunsi yagiye mu bubiko bwa se agaca Diplome ya se umubyara ariko ngo ataziko ariyo bityo kuri uwo munsi ngo arakubitwa cyane, ati :”amahirwe nagize ni uko papa yari afite ama diplome abiri naho ubundi byashoboraga kuba bibi cyane”.
Ariko ntiyanibarwa ko yigeze gufata guitar ya Mubyarawe witwaga Mudeyi wakundaga gucuranga guitar cyane arayishwanyaguza akuraho imirya yayo aragenda abaza igiti ashyira ho ya mirya akora guitar ye, aho Mudeyi aziye arababara cye, Kitoko :”yabonye ko guitar nakoze ari nziza arishima ntiyampana, gusa n’uko ubungubu yitabye Imana yakabaye yishimira urwego ngezeho”.
Kugeza n’ubu kugituza cya Kitoko kuva akiri muto yashyizeho agashusho ka guitar kubera ako kantu yakoze.
Kitoko yaje kwanga izina rya Melance yari yariswe n’ababyeyi yiyita Patrick kuko ngo iyo yageraga ku ishuri abarimu bavugaga Melance abanyeshuri bagenzi be bakamuseka cyane bagakundaga kumwita Aimelance ndetse rimwe na rimwe bakamubwirako yitiranwa n’abakobwa bituma arihindura.
Uretse kuba atarize amashuri y’incuke Kitoko yatangiriye amashuri y’inshuke i Nimazita, mu karere ka Nyabikere mu gihugu cy’U Burundu, nyuma aza kurangiriza amashuri yisumbuye i Nyanza mu Ntara y’Amajyepfo mu Rwanda, akomereza amashuri yisumbuye ku kigo cya Espanya cyo mu mujyi wa Nyanza mu ntara y’Amajyepfo ari naho yarangirije mu ishami ry’icunga mutungo uretse umwaka umwe wa gatanu avuga ko yagiye kwiga mu cyahoze ari Cyangugu kubera impamvuze ; ubu arimo kwiga Managiment muri Ishuri rikuru rizwi nka INILAK.
Mu buzima bwe bwa muzika yakuze akunda umuhanzi Ben Rutabana na Alpha Blondy, gusango ibyo yakuze yifuza sibyo yabonye ati :’’kumuziki ibyo ngenda ntekereza sibyo bimpira, nari nziko ni ndirimba bizampira ubundi nabwo nkumva ntashaka kuba umustar, ariko nanjye sinirenganya kuko Imana niyo igena, abantu dusa n’abasimbukira mu cyobo kirekire kirimo umwijima ntawuzi aho ahagarara uretse Imana gusa’’.
Yaje gutangira muzika mu mwaka wa 2008 ubwo yari asoje amashuri yisumbuye
Kitoko kuva akiri muto ntiyigeze yifuza gusaza ari umuntu w’umustar ahubwo yumva yazasaza ari umucuruzi ariko umucuruzi ujijutse. Iyo yirebye ejo hazaza nka nyuma y’imyaka 15 yifuza kuzaba ari umuhanzi uririmba indirimbo zifasha society muri rusange ariko utabeshejweho na muzika na muzika.
Kitoko ngo iyo ari ahantu ha wenyine nibwo ashobora kwandika amagambo y’indirimbo nyinshi, ati :”ariko iyo mbonye umuntu umfitiye ishyari nibwo ndushaho gukora cyane n’ubwo ubusanzwe nkunda kwandikira muri studio”.
Mu buzima busanzwe dore ibyo akunda n’ibyo yanga
MU byo kurya : akunda umugati n’umuceri, ariko ngo nta biryo yanga ukeretse ibyaba birimo uburozi cyangwa indi myanda yatuma yandura. Kumyambarire : akunda imyenda yiyubashye idatuma abantu bamenya ko ndi icyamamare (star) cyangwa umurokore, ni ukuvuga imyenda igaragaza uwo uriwe.
Yanga kubona umuntu urenganya mugenzi we naho mu mupira w’Amaguru afana bikomeye ikipe ya Rayon sport
Kitoko kandi ngo yanga kumva muzika yumvikana mo amakosa nko kubusanya hagati y’imiririmbire n’ingoma (contre temps) n’andi ashobora kubishya muzika.
Mu buzima bwe nta kiramubabaza cyane nta n’ubwo arishima cyane Kitoko ubu nta mukobwa bakundana afite ati :”Ndi ku isoko” Dore umukobwa yumva wamubera inshuti ibyo agomba kuba yuzuje:kuba amukunda ; amwihanganira, agira imbabazi cyangwa ababarira, kuba ari umunyarwandakazi kandi akaba afite imyaka iri hasi y’iye.


text:
Umutesi Oliviette ni umubwirizabutumwa ugenda uvuga ubutumwa mu nzira ku bo ahuye nabo no mu ngo. Rimwe na rimwe usanga ari kumwe n’umwana we w’umukobwa uri munsi y’imyaka icumi kandi agahamya ko akurikije uko yamutoje nawe azavamo umubwirizabutumwa w’ejo.
Kwigisha abana kuva bakiri bato : Oliviette avuga ko iyo atwite atangira kwigisha umwana we asoma inyandiko zabugenewe no kumuririmbira ku buryo atangira gukura afite inzira azagenderaho.
Kwigisha abana bakiri bato bagakura bazi Bibiliya Oliviette avuga ko bimufasha kurera abana be neza kandi bikamworohereza mu kazi akora k’ivugabutumwa, kuko bituma atagira ipfunwe ryo kubwira abandi uburyo bwiza bwo kurera abana babo bagakura bazi Imana.
Guha umwana amahirwe yo kwihitiramo : Oliviette avuga ko abana be abaha uburenganzira bwo kwihitiramo aho bazasengera bitewe naho bakunda gusa we agakora akazi ko kubatoza ibyo Ijambo ry’Imana risaba.
Kwita ku rugo rwawe : Oliviette avuga ko iyo wita ku bana ntubatererane witwaje ko wagiye mu ivugabutumwa cyangwa se mu kandi kazi, bituma abana bumva ko akazi ukora ari keza kuko katababuza uburenganzira bwabo bwo kuba bagufite nk’umubyeyi, bityo nabo bakifuza kuzakora akazi nk’ako ababyeyi babo bakora.
Kuba umukristokazi nyawe : Oliviette avuga ko mbere na mbere Imana izabaza ababyeyi urubyaro n’urugo yabahaye. Bityo rero abantu bitwaza amasengesho n’ivugabutumwa bagasiga ingo zabo ntibaziteho biba ari uguteshuka ku nshingano z’ubukirisito. Oliviette ati :“Ntabwo wajya kwigisha abantu ngo bubahe abagabo babo wowe iwawe utabikora cyangwa ngo ubigishe kurera abana neza kandi nawe abawe utabitaho”
Gukoresha neza ibiruhuko na week end : Iyo ari muri biruhuko Oliviette avuga ko aba afite umwanya uhagije kuko abana bamufasha akazi kandi akabona umwanya uhagije wo kubaganiriza ku ijambo ry’Imana, bityo nawe akabona umwanya wo kuvuga ubutumwa ndeste rimwe na rimwe akajyana n’abana be kuko yabibatoje kandi akabona babikunda.
Uko watoza umwana kuba umuvugabutumwa
Umutesi Oliviette ni umubwirizabutumwa ugenda uvuga ubutumwa mu nzira ku bo ahuye nabo no mu ngo. Rimwe na rimwe usanga ari kumwe n’umwana we w’umukobwa uri munsi y’imyaka icumi kandi agahamya ko akurikije uko yamutoje nawe azavamo umubwirizabutumwa w’ejo.


text:
Terezina Isen w’imyaka 87 y’amavuko, ni umukecuru ufite abana batatu, abuzukuru icyenda n’abuzukuruza batanu, nyamara n’ubwo akuze afite icyizere cyo kwegukana ikamba rya Miss Granny Bumbum mu gihugu cya Brazil, abikesha imiterere y’inyuma ye (ikibuno) abona ntawabasha kumuhiga.
Mu gihugu cya Brazil, buri mwaka hasanzwe haba amarushanwa y’ubwiza ariko bwibanda cyane ku miterere y’inyuma, aho umukobwa utsinda aba ari ufite ikibuno giteye neza kurusha abandi. Muri uyu mwaka wa 2016 ariko wo habayemo agashya, kuko hongewemo ibyiciro hagahabwa amahirwe n’abagore bakuze ngo nabo bahatane.
Ku myaka ye 87, arashaka kwambikwa ikamba rya Miss Bumbum
Mu marushanwa y’uyu mwaka wa 2016, abagore bakuze benshi biyemeje guhatana, ukuze kurusha abandi akaba ari Terezina Isen w’imyaka 87 n’ubwo hari abandi bamugwa mu ntege mu myaka. Uyu mukecuru w’umupfakazi, amaze iminsi akora ibishoboka byose ngo agaragare neza kuburyo azabasha guhigika bagenzi be.
Aganira na Daily Mail yagize ati: "Nenda kuzuza imyaka 90 ariko niyumva nk’urubyiruko, kandi si uko niyumva gusa imbere, n’inyuma mbona nkigaragara nk’inkumi. Simeze nka ba bakecuru usanga bafite iminkanyari myinshi ku ruhu kandi inda yanjye nayo iracyameze neza, buri gice cy’umubiri kiri mu mwanya wacyo. Kuva na cyera nkiri muto cyane, nari umukobwa w’igitangaza mu mujyi wacu, nari umukobwa buri wese yarangariraga. Ubu rero, ni igihe cyo kwerekana ko ari ko bikimeze".
Aha yari kwa muganga bamukorera ubuvuzi bw’imitsi ngo iminkanyari ye itagaragara cyane
Terezina wo mu mujyi wa Salvador muri Brazil, yashatse umugabo afite imyaka 21 y’amavuko ariko aza gupfusha umugabo we bamaranye imyaka 42 babana, ariko avuga ko kuba wenyine byatumye yongera kugaragara nk’ukiri muto. Agira ati: "Umugabo wanjye ntabwo yajyaga ampa ubwisanzure ngo nsohoke nidagadure, ubuzima bwanjye turi kumwe bwari ubwo gukora imirimo yo mu rugo no kwita ku bana. Nahoraga kuva cyera mfite inzozi zo kuzaba Miss, maze kumva ko muri aya marushanwa barimo kwemera n’abagore bakuze, nahise niyemeza nanjye guhatanira ikamba rya Miss Bumbum".
Undi ukuze uri muri aya marushanwa, ni uwitwa Eliza Gattermayer w’imyaka 63 y’amavuko. Uyu we avuga ko umubiri we uteye neza cyane kandi akaba atarigeze yibagisha cyangwa ngo akore ibindi byatuma akomeza kwihindura inkumi, ubwiza karemano n’ikimero gituma agaragara nk’ukiri muto akaba yizeye ko bizamufasha gutsinda akambikwa ikamba rya Miss Bumbum.
Uyu Eliza w’imyaka 63 we ngo yumva nta kabuza azegukana ikamba
Eliza avuga ko nyuma yo gushakana n’umugabo we bakabana nabi, yumvise abohotse ubwo batandukanaga mu myaka 5 ishize, nyuma yo kubana imyaka isaga 30 mu ntonganya. Avuga ko agaragara nk’umugore w’igitangaza n’ubwo akuze kandi akaba yifuza gutwara umutima abagabo benshi binyuze muri aya marushanwa.
Agira ati: "Nkimara gutandukana n’umugabo nahise numva mbohotse nkora ibintu byose nari mfite inzozi zo gukora, inzozi zanjye zari izo kuba Miss kandi mu myaka yashize nagiye nitabira amarushanwa atandukanye mbasha no gutsinda amwe muri yo. No muri Miss Bumbum, ndashaka kwereka abagore tungana ko ubuzima bugomba gukomeza, utagomba kwicara mu rugo ngo urebe televiziyo cyangwa ukore ibindi wihebye utegereje gupfa. Nibandeba bajye babona ko no mu myaka y’ubukure ushobora kuba mwiza kandi ugakurura abagabo benshi. Nindamuka negukanye ikamba rya Miss Bumbum, nzi neza ko abagabo benshi nzabatwara umutima. N’iyo ntatsinda kandi, ntibizambuza gukora ibishoboka byose ngo ntume abagabo benshi bampanga amaso"
Eliza yifuza ko amarushanwa ya Miss Bumbum yazasiga abagabo bamuhanze amaso ku bwinshi
Amarushanwa ya Miss Bumbum azasozwa mu kwezi k’Ugushyingo uyu mwaka, mbere y’isozwa ry’amarushanwa abahatana bakaba bazakora ibikorwa bitandukanye by’imyiyerekano birimo ibyo bazakorera ku mazi bambaye utwenda two kogana n’ibindi bizatuma bagaragaza imiterere y’ubwiza bwabo.


text:
Nyuma yo kugaragara ko abakozi b’akarere ka Nyamasheke badakora Siporo uko bikwiriye kandi igira umumaro mu kubaka ubuzima bwiza no kwirinda indwara, kuri uyu wa Mbere tariki ya 9/12/2013, aba bakozi bafashe icyemezo cyo gukora Siporo ihuriweho na benshi nyuma y’akazi, kandi batangira kugaragara ari benshi bayikora.
Umuyobozi w’akarere ka Nyamasheke, Habyarimana Jean Baptiste na we witabiriye iyi Siporo avuga ko siporo ari ingenzi cyane haba mu kubaka ubuzima no kuburinda indwara ariko kandi ngo igatuma habaho ubusabane. Ikindi ngo bitewe n’uko umuntu ukora siporo uko bikwiriye aba afite ubuzima bwiza, ngo abasha no gukora akazi neza.
Ku ikubitiro, abagera kuri 15 ni bo babashije kwitabira siporo yo mu bwoko bwa Gym-Tonic ariko imibare ikaba ishobora kwiyongera bitewe n’uko iyi yari inshuro ya mbere.
Uretse iyi sporo kandi, ngo abakozi b’akarere ka Nyamasheke bazigabanya mu matsinda atandukanye bitewe na siporo buri wese akunda ku buryo hari n’abazajya muri Club yo koga, dore ko muri aka karere biboroheye kuko baturanye n’Ikiyaga cya Kivu, aho bashobora koga kandi ku buntu.
Abakozi b’akarere ka Nyamasheke batangiye gukora iyi siporo bavuga ko ari ingirakamaro ngo kuko uretse ko ibaruhura mu mutwe, ngo yongera n’ubusabane hagati y’abakozi.
Abo twabashije kuganira batubwiye ko iyo umuntu yakoze siporo bucya yumva ameze neza mu mutwe no mu mubiri wose ku buryo akora akazi ke nta nkomyi.
Akarere ka Nyamasheke kagaragaza ko gukora siporo bituma umuntu agira umubiri ukomeye kandi akagira ubuzima bwiza ku buryo umuntu abasha gutekereza neza kandi akaba atapfa kurwaragurika kuko aba afite ubudahangarwa. Aha, ngo gukora siporo bikaba ari ingirakamaro ariko noneho kuyikorera hamwe bikaba byubaka ubufatanye no guhuza imbaraga nk’abantu baba bahuriye mu itsinda rimwe.
Ibi kandi ngo bishobora gutuma umusaruro w’akazi wiyongera cyane kuko nta muntu ukora siporo uko bikwiye urwaragurika ngo yake uruhushya rwa buri kanya rwo gusiba akazi.
Inama y’Igihugu y’Umushyikirano ya 11 yateranye ku matariki 6 -7 Ukuboza 2013 yatunze agatoki bamwe mu bakozi “baba ku kazi ariko batari mu kazi”, ndetse isaba ko abakozi bose bakwiriye gukora bagamije umusaruro w’akazi.
Gukorera siporo hamwe, bishobora kuba intambwe yubaka imbaraga n’ubufatanye bw’abakozi ku buryo buri wese yakongera kwiyumvamo inshingano zo gukorera hamwe hagamijwe kugera ku ntego, bitandukanye n’aho benshi baba bari ku kazi ariko bacunganwa n’amasaha yashyizweho yo kugasoza kugira ngo bafunge ibiro bitahire.


text:
Wibuke ko ibyo ugaburira ihene aribyo bihinduka amata,kubera iyo mpamvu;
- zihe ibiryo mu kirere gisa neza:
- Ihene igomba kwitonderwa mu kuyigaburira ukanajugunya nibisa nabi.
- Biyifasha kwirinda indwara ziterwa n’imyanda n’inzoka.
- Ihene zikamwa zirarisha: zikura ibiryo/amazi aho ziba ziri kubutaka, hanze yahoo zirira kandi zidatembera, niho zimena imyanda cyangwa ziganga.
- Murugero ihene zikenera ibiro 500 by’ibyatsi byiza byumye cyangwa Lucerne k’umwaka. Ibyirya kumunsi bigomba kungani na 5 kugeza kuri 7 ku ijana ry’ibiro itungo ripima.
- Ibyatsi byitsatsi nka napier, ibigori, amasaka, ibisigazwa by’ibihingwa n’ibijumba bigombaga gukatwa kugira ngo bitangirika.
- Kuramo ibyatsi byasigaye kabiri kumunsi. Gusigara kwinshi kwibiryo bisobanura ibiryo bibi, kugabura byinshi, cyangwa ihene zawe kuba zitagaburiwe neza bitewe n’ikirere kibi cyangwa indwara.
- Kuziha amazi meza menshi. Kuziha byibuze litiro 5 ku ihene imwe ikamwa kumunsi.
- Imbuto bashobora kuziyiha nk’ibiryo byinyongera. Ariko kuzibiha bigomba gukorwa kumasa azwi kugira ngo bitamerera nabi itungo. Ntukazihe imbuto zazanye urubumbu. Bitera byuka munda y’itungo no kumererwa nabi.
- Ihene ishobora guhabwa ibiryo by’amakonsatire nk’ibyinka ikamwa, ugendeye ku mata itanga; nukuvuga igice kikiro kunka idakamwa, ikiro kimwe cy’amakonsatire kuri litiro imwe; ukongeraho igice cya litiro kuri buri litiro y’inyongera.
- Imyunyu y’inyongera nayo igomba gutangwa ugendeye kumata itungo ritanga.


text:
Akenshi abagore usanga ari bo bafite inshingano zo gushaka umukozi wo mu rugo, Ni byiza rero ko bashaka umukozi wo mu rugo ufite ubukure bwemewe n’amategeko kuko hari impamvu z’ingenzi uba ugomba gukoresha umukozi ufite ubukure byaba byiza yakiyongraho uburere.
Ubusanzwe mu mategeko y’u Rwanda umuntu yemererwa ko yakuze iyo ari hejuru y’imyaka 18. Bityo rero abagore bagiye gushaka abakozi bo mu rugo ntibagomba kwirengangiza ibyiza byo gukoresha umukozi ugejeje imyaka y’ubukure.
Hari impamvu z’ingenzi dukwiye gukoresha umukozi ufite ubukure n’uburere :
Agufasha kwita kubo mu rugo rwawe
Agufasha kwakira abashyitsi
Agukorera isuku n’izindi gahunda zo mu nzu
Yita ku bana bawe by’umwihariko
Usibye kwita ku myaka y’ubukure mu gihe uri gushaka umukozi , ni byiza kandi gukoresha umukozi ufite uburere bwiza, utitaye ku bukene umufitiye ahubwo ukita ku musaruro azatanga mu rugo rwawe atari imirimo itandukanye azagukorera gusa ahubwo n’uburere azaha abana bawe cyangwa n’inyifato azagira ku mugabo wawe no ku bagenda mu rugo.
Ugomba kandi kujya ushaka umwanya ukamuganiriza ndetse ukamugira inama ku buryo yakoresha neza amafranga umuhemba akazamugirira umumaro,bituma nawe abona ko umubyeyi babana ari mwiza ndetse n’abana bawe akabafata nka barumuna be, akubaha uwawe uje mu rugo
Ntidukwiye guhuzwa no kumubwira ubyo ari bukore, kumwereka ibyo yishe n’ibyo atakoze neza n’ibindi bijyanye n’akazi gusa.
Dore inama nziza wakurikiza kugira ngo ugire umukozi ubereye urugo rwawe :
Kuganira nawe ku buzima bwe kugira ngo umumenye neza
Kumwitaho igihe arwaye ntumukoreshe ibyo adashoboye kandi ukamuha icyo ashaka
Kumugira inama ku myitwarire ijyanye n’ikigero cye
Kumubaza ibimugora mu rugo rwawe.
Umukozi wo mu rugo agomba kuba afite ubuhe bukure ?
Akenshi abagore usanga ari bo bafite inshingano zo gushaka umukozi wo mu rugo, Ni byiza rero ko bashaka umukozi wo mu rugo ufite ubukure bwemewe n’amategeko kuko hari impamvu z’ingenzi uba ugomba gukoresha umukozi ufite ubukure byaba byiza yakiyongraho uburere.
Labels: umuryango


text:
Kuki indaya basigaye bazita “Ibiryabarezi”?
Abaturage bo muri Huye bavuga ko indaya basigaye bazita “Ibiryabarezi” kubera ko zirya amafaranga ya bamwe mu bagabo bagataha imbokoboko.
Hakizimana, wo mu Murenge wa Kinazi, avuga ko impamvu indaya bazita “Ibiryabarezi” ari uko ntaho zitaniye na bya byuma byahagaritswe byari byariswe “Ibiryabarezi”. Byakinirwagaho umukino w’amahirwe, uwukina agashyiramo 100FRw, akunguka cyangwa agahomba.
Agira ati “Kimwe na cya cyuma washyiragamo amafaranga ukaba wamariramo n’ibihumbi 10 ugataha nta na rimwe ugaruje urira. N’indaya zirya amafaranga y’abagabo mu buryo butateguwe. Burya n’ahawe indaya aba apfuye ubusa.”
Mugenzi we witwa Egide Hitimana agira ati “Ikiryabarezi washyiragamo igiceri kijyana kijyana. Indaya na yo bayihereza ijyana ijyana. Ntaho bitandukaniye, ahubwo indaya ni ibiryabarezi bikuru.”
Aba banyehuye bavuga ko umurezi ari umuntu udafite gahunda, udashoboye, utekereza nabi.
Mu karere ka Huye hagaragara indaya nyinshi kuburyo n’ubuyobozi bw’ako Karere buvuga ko bitoroshye kumenya umubare nyawo wazo.
Ubu buyobozi buvuga ko izina “Ikiryabarezi” bazise rigayitse, ryagakwiye gutera isoni abakora uburaya, bakabureka kuko bubagayisha; nkuko umuyobozi wungirije w’Akarere ka Huye ushinzwe imibereho myiza, Madamu Christine Niwemugeni, abivuga.
Agira ati “Abanyarwanda duharanira ishema. Sinzi niba hari uzaharanira kwitwa atyo. Iryo zina rizatubere imwe mu nkingi yo kudufasha kugabanya cyangwa gukuraho burundu abumva ko babaho bakoresheje inzira yo kwicuruza.”
Akomeza avuga ko bagiye bagerageza kuganiriza no gufasha abakora uburaya kugira ngo babucikeho ariko ngo ntibabigezeho uko babyifuzaga.
Ibitekerezo ( 26 )
Ahhhh! Natwe Ibyobyuma Ikagitumba Biratumaze Hari Nabirukanye Abagore Babo Kbc!!
Abampenye reye.
uwomwugabumvantacyobibatwayegusa
birababajepee?.
umurezi ni uyabashyira!! ndahamyanezako ntawebazagutora murugo
Indaya zabakobwa cg gore = nibiryabarezi koko !! naho indaya zabasore cg abagabo = Abareezi kbsa!!
BAYAJYENYE C ATARIWOWE WAYABASHYIRIYE? NTA MUREZI UKURENZE KBS
bAYAMAZE C ATARI WOWE WAYASHYIRIYE IBYO BIRYABAREZI? NTA MUREZI UKURENZE AHUBWO
Mbereyuko Ujya Kugura Indaya Banza Wumve Iryozina Ubwose Hatabayeho Umurezi Ikiryabarezi Cyabaho Aha Nihatari Bavandi!!
Nibyokoko.Iryozina Nikiryabarezi Bararikwiye.Buriwese Ukora,uwomwuga Wokwicuruza.Awucyikeho
Urebye usanga abakobwa bafitanye relation n’ikiryabarez kuk byose birambura akumuntu.
Naba Nicyuma Biratinda Kikaguha Namake Cg Menshi, Naho Izo Nnyo Se Zozaguha Iki Uretze Umwaku? Haruwavuze Ngo Zitarîho Yakurahe Service, Sha Ubu Ntawushaka Atarigeze Ajya Mwizonnyo? Wategereje Uwawe Koko. Ahubwo Nimusenge Benedata Murapfuye!
Nukuri ndabyemeye koko indaya zirya abarez. nawe tekereza umuntu utanga amafaranga ye, kugirango aryamane nikiryabareze, ahakure Sida nizindindwara, indwara zibyare urupfu , utibagiwe urupfurwiteka tubona muri bibiriya. Yesu yiteguye kubakira nimumugarukire.
Yohana 3:16
IBYO BAVUGA NUKURI BASIGAYE ARIBIRYABAREZI KUKO BARYA AMAFARANGA BATAKOREYE AHO BICURUJE JYEWE NABAGIRA INAMA ABAKORA UWO MWUGA BAKEREKERA INZIRA Y IMANA


text:
Rwanda | Ngororero: Akarere gahangayikishijwe n’ikibazo cy’imyenda idafitiwe impapuro mpamo
Nkuko byemezwa n’umunyamabanga nshingwabikorwa w’akarere ka Ngororero bwana Niramire Nkusi, akarere gahangayikishijwe n’ikibazo cy’imyenda abantu bakishyuza ndetse n’iyo abandi barimo akarere ariko ikaba idafitiwe impapuro zibihamya.
Niramire avuga ko akarere gafite ubushake bwo kwishyura abo kaba kabereyemo imyenda ndetse no kwishyuza abagomba kwishyura amafaranga yako bafite, ariko bagahura n’inzitizi zo kutabona ibimenyetso bifatika.
Urugero rutangwa ni nk’abahoze ari abakozi b’uturere n’amakomini bya kera ubu byahurijwe hamwe bikaba akarere ka Ngororero, bishyuza akarere amafaranga agera kuri miriyoni 86, ariko kubera ko impapuro zimwe zaburiwe irengero cyane cyane mugihe cy’intamabara bakaba batabona ibyangombwa bifatika.
Urundi rugero ni amakosa yagiye akorwa n’ubuyobozi bwabanjirije uburiho ubu, nk’aho bagurije abahinzi b’ingano amafaranga ibihumbi 800, ubu bakaba batarayishyura kandi hakaba ari nta mpapuro zigaragaza amasezerano bagiranye zakozwe, bityo ubuyobozi buriho bukabura uko bugaruza uwo mutungo.
Komisiyo ishinzwe ingengo y’imari n’ubukungu mu nteko ishinga amategeko y’u Rwanda ikaba yaragiriye akarere inama yo gufata icyemezo binyuze mu nama njyanama y’akarere, byaba ngombwa amadosiye amwe agahagarikwa.
Gusa aha hakaba hari ikibazo ko abarimo imyenda akarere aribo bazabyungukira mo ntibishyuzwe, ariko abakishyuza bo bakaba bashobora gukomeza kurega munkiko, dore ko igihe bavuga ko batishyuwe koko bari abakozi ba leta.


text:
Nkusi Joseph umwanditsi akaba na nyir’urubuga «shikamaye.blogspot.fr/» yatugejejeho inkuru iri ku rubuga rwe yise ngo «Mbwire Twagiramungu Fawusitini, politiki y’amacakubiri yo mu 1991-1994 yasekuranyaga…». Uyu Nkusi Joseph ni umunyabwenge, akaba atuye ku mugabane w’u Burayi ndetse akaba azwiho n’igikorwa cyiza cy’akarusho cyo gushinga no gucunga urubuga rutangirwamo ibitekerezo n’amakuru Abanyarwanda benshi bakeneye ; ariko kubera urwango afitiye Twagiramungu ku mpamvu zitumvikana, byatumye yandika inkuru yo kumuharabika igaragaza ko ubwenge bwe yabwiyambuye akigira injiji n’umubeshyi kugera naho ananirwa kureba kuri interineti amakuru y’ukuri y’ibyo yandika kuri Twagiramungu !
Ntabwo ninjira mu nkuru ya Nkusi kuko ibyo yanditse biteye isoni ariko ndagira ngo ngire icyo mvuga ku ngingo nke cyane zagombye kuranga umuntu w’umunyabwenge kandi w’umwanditsi ukwiye kugeza ku Banyarwanda inkuru z’ukuri ! Uku kwiyambura ubwenge kubera urwango nibyo byatumye mu mwaka w’1994 interahamwe zigishijwe n’abanyabwenge nka Nkusi zararimbuye igice kinini cy’Abanyarwanda ngo zibahora uko batekereza n'uko basa, kugeza naho zishe abasilikare ba aba Ex-FAR bari ku rugamba ngo ziri kwikiza umwanzi! Gushyira urwango mu bantu bishobora kuzaba umwihariko w’abanyabwenge bamwe b’abanyarwanda bashaka kutwereka ibara ry’umukara bakatumena amatwi bashaka kutwemeza ko ari umweru !
Muri iyo nkuru ya Nkusi navuze haruguru aragira ati : «Twagiramungu nareke abimariye imyaka mu mashyamba bakomeze bibereho mu bugenge bwabo areke kubasonga nkuko yatereranye izindi mpunzi igihe zicwaga i Kibeho muri 1995, Seth Sendashonga agatabaza hakabura utabara, Bihwahwa Bizimungu akajya gushinyagura naho Twagiramungu na Kagame bariho binywera byeri i Kigali» ! Biratangaje kumva umuntu w’umunyabwenge nka Nkusi atinyuka kuvuga ko igihe inkotanyi zicaga impunzi mu nkambi zo ku Gikongoro Twagiramungu yarimo anywa byeri na Kagame i Kigali !
None se Dogiteri Nkusi yari ananiwe kujya nibura kuri interneti ngo arebe ko mu gihe inkotanyi zicaga abantu ku Gikongoro muri Mata 1995, Bwana Twagiramungu yari ku mugabane w’u Burayi (inkuru ibisobanura) kandi no mu mpamvu zatumye Twagiramungu yegura ku mwanya wa ministre w’intebe harimo n’uko yasabaga ko abasilikare b’inkotanyi bishe impunzi i Kibeho bahanwa Kagame akabyanga (vidéo ibisobanura)! Ariko kugira ngo akunde yigishe abakiri bato kugirira urwango rudasanzwe Twagiramungu, Dogiteri NKUSI yiyemeje kwigira injiji n’umunyakinyoma, yemeza ko Twagiramungu yasangiraga inzoga na Kagame i Kigali igihe impunzi zicwaga i Kibeho n’inkotanyi!
Nkusi agomba kuba yariyambuye ubwenge mu gushaka guharabika Twagiramungu akibwira ko abantu bose nabo bahita bamera nkawe, bakiyambura ubwenge bwo kumenya ukuri ! Nkusi aragira ati : «Kurangwa n’igitugu no gusuzugura abo bafatanyije buri gihe » ! Uyu Nkusi ntabwo azi Twagiramungu uretse ijambo rimwe Padiri Thomas yamubwiye ry’uko atamurusha kumenya Twagiramungu, none uyu Nkusi ko ataba mu ishyaka RDI-Rwanda Rwiza riyoborwa na Faustin Twagiramungu, ntabe n’umuyoboke w’impuzamashyaka ya CPC, ahera he avuga ko Twagiramungu arangwa n’igitugu no gusuzugura abo bakorana ? Uwabwira Nkusi ngo « gesa ubwiyo, ubwino ntiburera» ntabwo yaba yibeshye ! Nkusi yagombye gutegereza abari mu mashyaka ayoborwa na Twagiramungu akaba aribo bamuvuga uko bamuzi kuko bakorana nawe, akareka kwiterera mu mata nk’isazi no kubeshya rubanda! Mu gihe MDR yatoraga abayobozi bayo mu mwaka w’1992, iryo tora ryanyuze mu mucyo mu rwego rw’igihugu kandi njye ubwanjye nari ndirimo, nta hantu na hamwe igihugu cy’Amerika (USA) kigeze kigira uruhare mu matora ya MDR ku buryo Twagiramungu yari kujya kubasaba amajwi !
Iyi politiki ya Nkusi yo gushaka kugira Twagiramungu ruvumwa (diabolisation) niyo bamwe mu bitwa abanyepolitiki bagiye bakoresha mu kumurwanya ariko bikarangira aribo bandagaye! Umwana w’umusore yigeze kumbaza ibibazo kuri Twagiramungu akurikije ibyo abamuharabika bavuga agira ati : «Twagiramungu yari afite imbaraga zimeze zite kuburyo yatanze igihugu mu mwaka w’1994 ? Ese byagenze gute kugira ngo agire ububasha bwo gutanga igihugu ariko ntashobore gukiza abantu barenga 30 bo mu muryango we bishwe n’Interahamwe muri uwo mwaka ? Ese yahaye inkotanyi intwaro ? yazihaye plan y’urugamba se ? yasinye amasezerano se yo kuziha u Rwanda, ko bizwi ko Amasezerano y’Arusha yashyizweho umukono na Prezida Habyarimana ku ruhande rwa Guverinoma y’u Rwanda ? Ese Twagiramungu yari afite uwuhe mwanya mu butegetsi ?...» ibi bibazo byose umenya Nkusi adashobora kubibonera ibisubizo !
Twagiramungu Faustin ahabwa ububasha nk'ubw'Imana!
Abanyabwenge batekereza nka Nkusi baharabika Twagiramungu bamugereranya n’Imana! Mu kwezi kwa cumi 2014, Gen Byiringiro yavugiye kuri Radiyo BBC ari i Walikale (RDC) ko yitandukanyije n’umunyepolitiki witwa Twagiramungu Faustin, ko ndetse amwirukanye kubuyobozi bwa CPC ! Kugeza na nubu twategereje uko Byiringiro ayoboye CPC twarahebye! Twibajije ukuntu umuntu akora coup d’Etat mu ishyaka kandi ajijutse biratuyobera! Bitewe ni uko Byiringiro yashatse kuyobora CPC ari i WALIKALE ubu bikaba byaramuyobeye, niko abatekereza nkawe biyumvisha ko Twagiramungu ayobora FDLR ari mu Burayi bigakunda! Uretse Imana yonyine yakora ibyo nta wundi muntu washobora gusenya umutwe wa gisilikare uri mu mashyamba ya Congo yicaye i Burayi ngo bikunde, cyane ko uyobora uwo mutwe yari amaze kuvuga ko yitandukanyije na Twagiramungu !
Twabonye izindi nyandiko nyinshi zagiye zisohoka mu kinyamakuru «Ikaze iwacu» ziha ububasha Twagiramungu bumeze nk’ubw’Imana, dore zimwe mu ngero natanga zagiye zisohoka mu nyandiko z’icyo kinyamakuru :
1.Ngo Twagiramungu ategeka abanyamerika bakavuga kandi bagashyira mu bikorwa ibyifuzo bye byo gusenya FDLR.
2.Ngo Twagiramungu yatumye Evode Uwizeyimana ajya gukeza Paul Kagame
3.Ngo Twagiramungu niwe watumye Mitali Protais wari Ambasaderi wa Kagame muri Etiyopia ahunga !
4.Ngo Twagiramungu niwe uzana amacakubiri mu mashyaka yose ariko ishyaka rye abandi ntibashobore kurisenya!
5.Ngo Twagiramungu niwe wakira amafaranga yo gufasha FDLR kandi bizwi ko yitandukanyije n’umuyobozi wayo! Ese abamuha ayo mafaranga ni injiji cyangwa yabahumye amaso ? ...
Twibaze impamvu: Abantu batinya Imana bakayubaha ndetse bakayisenga ariko hari n’abantu batinyuka Imana bakayituka ndetse bagakora ibidakorwa ariko amaherezo y’abo bantu bose ni uko badashobora guhindura umugambi w’Imana w’icyo yabategenyirije! Twagiramungu nawe abantu benshi baramwubaha, ndetse bakavuga ko ari inararibonye muri politiki y’u Rwanda, abantu bamuhimbira byinshi, bamwe bakamusebya ndetse no kumutuka rugeretse, hari n’abagerageje kumwica incuro nyinshi ariko buri gihe Imana igakinga akaboko! Abenshi mu bamwijunditse ni abagendera ku mabwire ashingiye ku nzangano n’amashyari, bakamutwerera ububasha budasanzwe bwo gutegeka amashyaka anyuranye gukora ibyo ayasabye, mbega agakora ibitangaza atavuze ndetse atanavuye aho ari!
Uko bamuharabika niko bikurura amatsiko y'abashaka kumumenya neza!
Abamuzi neza bo, ari abamukunda, ari n’abatamukunda, bahuriza ku kintu kimwe k’ingezi : Twagiramungu yamye arangwa n’ugutinyuka benshi batagira, bigatuma afata ibyemezo cyangwa atangiza ibikorwa (initiatives) bitungura benshi, bamwe aho kubimushimira, bakababazwa n’uko abatanze, bagatangira gukerensa ibyo agamije, kabone n’iyo biba bifitiye akamaro Abanyarwanda mu buryo bugaragara. Nk’ubu hari abakimwikoreye ngo kuko muri za 90-91, yatinyutse kurwanya ku mugaragaro ubutegetsi bw’igitugu bwa Prezida Habyarimana n’ishyaka rya MRND. Nyamara Twagiramungu yari mu kuri, cyane cyane aho yagiraga ati :”Twanze cyami ntutsi, ntituzemera cyami mputu cyangwa cyami nshiru!”Ni kimwe n’uko yari mu kuri ubwo yamaganaga ubwicanyi n’igitugu bya Kagame n’ingabo ze mu mpera za 94.
Guhera icyo gihe, Inkotanyi zamwanze urunuka kubera ko yari amaze kuvugira kuri Radiyo Rwanda amagambo akarishye, aho yagize ati :”Abanyarwanda banze ingoyi hashize imyaka irenga 30, ubu sibwo bazemera kuyisubiraho !” Kuba kandi yaragize ubutwari bwo kujya guhangana na Kagame mu matora yo muw’2003, atazi niba azapfa cyangwa niba azakira (à ses risques et périls), byatumye bamwe bavugaguzwa aho bari babunze mu magorofa y’i Burayi, ngo Rukokoma agiye guha agaciro itorwa rya Kagame (légitimer!). Kandi nyamara n’ubwo bamwibye amajwi, nibura Abanyarwanda bamenye ko FPR-Inkotanyi ntacyo ipfana na rubanda, naho amahanga aba abonye ikimenyetso simusiga cy’uko nta demokrasi iri mu Rwanda rwa Kagame-FPR.
Twagiramungu Faustin ahabwa igihembo mu Butaliyani nk'umunyepolitiki mwiza.
Izo ngero nkeya zirerekana ko Twagiramungu ari umunyapolitiki udasanzwe, uzi icyo ashaka, uzarinda avamo umwuka agiharanira icyagirira Abanyarwanda akamaro, cyane cyane icyatuma babana mu bumwe nyabwo, muri demokrasi ishingiye ku bwisanzure bwa buri wese, butanga ububasha bwo kwihitiramo abayobozi mu matora adafifitse. Nk’uko yakunze kujya abivuga muri za 91, NTA KUNDI BYAGENDA: Twagiramungu n’abo bafatanyije urugamba rwa politiki, bifitemo icyizere ko amaherezo u Rwanda Rwiza baharanira ruzagerwaho! Abahagurukiye kumuharabika bararushywa n’ubusa, ahubwo uko bamwandagaza niko bitera amatsiko abatamuzi, cyane urubyiruko, bakarushaho gushishikarira kumenya amateka ye nyakuri, bityo abakunzi be bakagenda biyongera, biturutse ku buhumyi bw’abanzi be !
Nta muntu ukundwa na bose, kandi ni ngombwa kuvuga ibyo wemera n’ibyo utemera, ibyo ni uburenganzira bwawe, nkaba mbona abanga Twagiramungu bahura n’ingorane z’uko ibikorwa byabo byo kumusenya bibagiraho ingaruka zo kwisenya ubwabo, nibakomereze aho! Biratangaje kubona umuntu w’umunyabwenge yihindura injiji,n’umubeshyi… ngo arashaka guharabika Twagiramungu kandi nta kintu na kimwe ashobora guhindura kuri kamere ye no kuri gahunda z’ingirakamaro we n’ishyaka rye bafitiye u Rwanda!
Ntakirutimana Faustin, Commissaire muri RDI.


text:
Ntibikiri amagambo, byabaye impamo. Guhera tariki ya 1 Mutarama 2006 u Rwanda rugizwe n’intara 4 hiyongereyeho umujyi wa Kigali, uturere 30 n’imirenge 416.
Igihe abayobozi b’inzego z’ibanze bari baratorewe cyarangiranye n’umwaka wa 2005. Kubera iyo mpamvu, inzibacyuho yongeye gushyirwaho mu nzego z’ibanze zo mu Rwanda mu gihe cy’amezi abiri, ikazarangira amatora y’inzego z’ibanze amaze kurangira. Ayo matora azakorwa ku matariki ya 6,9,20, na 24 Gashyantare 2006, arangire tariki ya 2 Werurwe 2006.
Ba guverineri b’intara 4 bamenyekanye
Abayobozi b’intara 4 ntibazongera kwitwa ba perefe; biswe ahubwo ba guverineri. Minisitiri w’Intebe Bernard Makuza yatangaje abo bayobozi b'intara 4, ndeste n’abazayobora uturere mu gihe cy’inzibacyuho.
Intara y’amajyaruguru yahawe Rucagu Boniface. Asanzwe ayobora intara ya Ruhengeri. Intara y’iburasirazuba yahawe Mutsindashyaka Théoneste; yatakaje umujyi wa Kigali. Intara y’iburengerazuba izayoborwa na guverineri Mussa Faziri Harerimana wayoboraga intara ya Cyangugu. Intara y’amajyepfo yahawe guverineri Eraston Kabera usanzwe ayobora intara ya Butare. Uzayobora umujyi wa Kigali ntabwo yatangajwe.
Politiki yo kuvugurura ubuyobozi irakomeje
Igikorwa cyo kuvugurura ubutegetsi begereza abaturage ubushobozi n’ubuyobozi kirakomeje. Iri vugurura rirajyana n’ivugururwa ryakozwe mu butegetsi bwite bwa Leta. Ingaruka z’icyo gikorwa na zo zikomeje kwigaragaza; abantu bakomeje gutakaza akazi k’uburyo ubushomeri buri kurushaho kwiyongera.
Kwegereza ubuyobozi n’ubushobozi abaturage bizatuma na none abaturage bongera gushaka ibyangombwa bundi bushya, hakurikijwe uturere dushya.
Igice cyatangiye cyo kwegereza abaturage ubuyobozi n’ubushobozi hakurikijwe structure nshyashya ni icya kabiri. Icya mbere cyari cyaratangiye mu w’i 2001.


text:
INTEGO: UMUGAMBI W’IMANA KU UMUGORE (umunsi wa 1)
Mu ubuzima busanzwe ikintu cyose uguze iyo ushaka kumenya imiterere yacyo cyangwa imikoreshereze yacyo ubanza kureba uwagikoze ( uruganda) cyangwa ugasoma amabwiriza yacyo, ahenshi baguha icyizere ndetse bakakwereka icyo wakwirinda mu mikoreshereze yacyo, Niko bimeze natwe niba dushaka gusobanukirwa neza umugore, imbaraga ze, akamaro ke n’ibindi birebana nawe turareba inkomoko ye n’umugambi w’Imana kuri we imurema.
Isi ifite uburyo isobanura umugore, imico myinshi itandukanye ivuga ku umugore, ubumenyi, Ibigo bishinzwe uburenganzira bwa muntu,...ariko twe turareba ku Mana, igitekerezo n’impamvu nyamukuru yari ifite imurema, bizaduha gusobanukirwa umugambi wayo kuri we.
1. Inkomoko y’umugore
Itangiriro 2:18, 21-22. 18Kandi Uwiteka Imana iravuga iti si byiza ko uyu muntu aba wenyine reka muremere umufasha umukwiriye.....21-22 Uwiteka Imana isinziriza uwo muntu ubuticura arasinzira imukuramo urubavu rumwe ihasubiza inyama, urwo rubavu Uwiteka Imana yakuye muri uwo muntu iruhindura umugore imushyira uwo muntu.
Bibiliya itwereka ko umugore yakomotse mu umugabo kuko ari urubavu rumwe mu mbavu Imana yaremanye umugabo.
2. Intego nyamukuru yatumye Imana irema umugore
Itangiriro 2:18, 21-22. 18Kandi Uwiteka Imana iravuga iti si byiza ko uyu muntu aba wenyine reka muremere umufasha umukwiriye.
Imana imaze kurema Adamu bitewe n’inshingano yari afite kandi n’umugambi w’Imana kuri we Ibona ko atari byiza cyangwa mu mvugo nziza bitagerwaho ari wenyine maze Iravuga iti: reka muremere umufasha.
Twibuke ko buri muryango Imana yubaka uba ufite umuhamagaro ku isi kandi uhagarariwe n’umugabo, hari iyo duhuriyeho twese ariko hari niba ari umwihariko ku muryango nk’urugero Adamu yari afite iyo kuzaba ariwe abantu bose bakomokaho, Aburahamu yari afite uwo kuba Sekuruza w’abizera, Dawidi kuzaba Umwami. Imana ikavuga ngo si byiza ko uyu mugabo agera kuri ibi cyangwa ntibishoboka ko nkoresha uyu mugabo iki ahubwo hakenewe umufasha (umugore). Umugore akaza ari umufatanyabikorwa n’Imana kugirango igere ku mugambi wayo.
Tuvuze ko umugore yaremwe kubw’umugabo ntaho twaba twibeshye. Intego nkuru yo kuremwa kwa Eva ni ukuba umufasha ukwiriye Adamu gusohoza umugambi w’Imana ku isi.
Kuba umufasha si ukuba umuja cyangwa insuzugurwa ahubwo bisobanuye umujyanama,umwunganizi, Imbaraga,... ubwo bushobozi Imana yabushyize mu mugore.
Umugore ni umufatanyabikorwa n’Imana mu mugambi ifitiye umugabo, abana, isi, nta mpamvu yo guhinyura ikizere n’imbaraga Imana yaguhaye.
Tubararikiye kuzakurikirana ibice bikurikira ho...
Yesu abahe umugisha
MUJAWIMANA Madeleine


text:
Arashinja umukuru w’umudugudu kumutwarira televiziyo akayita iy’umudugudu
Umuturage witwa Niyitegeka Emmanuel wo mu Murenge wa Shyogwe, mu Karere ka Muhanga arashinja umukuru w’umudugudu kumutwarira televiziyo yahaweho impano.
Niyitegeka avuga ko iyo televiziyo yayihawe n’umuntu w’inshuti ye. Ariko kuko nta mashanyarazi yagiraga iwe, inshuti ye yamusabye kuyibitsa ku mukuru w’Umudugudu wa Musengo, mu Kagari ka Kivumu, mu gihe agitegereje kugezwaho amashanyarazi.
Akomeza avuga ko umukuru w’umudugudu amaze kwakira iyo Televiziyo yayihinduye iye, akajya ayireba mu rugo rwe.
Agira ati “Mfite ikibazo kiremereye umutima wanjye, umukuru w’umudugudu arayinyima ngo ni iy’umudugudu wose si iyanjye! None mumbwire ukuntu namburwa ibyanjye, niba ari njyewe usabira umudugudu?”
Umukuru w’Umudugudu wa Musengo bita “Furujansi”, uherutse gutorwa, yashyikirijwe iyo Televiziyo na mugenzi we wari ucyuye igihe. Maze amubwira ko atagomba kuyiha Niyitegeka kuko ngo ari iy’umudugudu wose.
Agira ati “Mu ihererekanyabubasha nahawe na Televiziyo nzi ko ari iy’umudugudu kandi uyu mugabo nta n’umuriro agira, yahawe inka n’ihene naho ubundi televiziyo ni iy’umudugudu”.
Abatuye uwo mudugudu bemeza ko iyo televiziyo ari iya Niyitegeka. Bahamya ko yayihawe mu mwaka wa 2015.
Umuyobozi w’Akarere ka Muhanga, Uwamaliya Beatrice amaze kugezwaho icyo kibazo, yasabye ko iyo televiziyo isubizwa nyirayo bidatinze.
Agira ati “Reka rero mbabwire, yaba umukuru w’mudugudu, ushinzwe umutekano, ndashaka ko bitarenze ku wa mbere (tariki 03 Ukwakira 2016) iyo televiziyo mugenda mukayikura aho iri ubu mukayiha nyirayo. Umudugudu tuzawugurira iyawo.”
Abayobozi b’inzego z’ibanze bakunze gutungwa agatoki kurya ibigenerwa abaturage muri gahunda zitandukanye, zirimo n’inkunga ziba zatanzwe.
Ariko ubuyobozi mu nzego zo hejuru bukaba bukomeje gusaba ko igihe hari amakuru y’umuyobozi warenganyije umuturage yajya atangirwa igihe ikibazo kigakurikiranwa vuba.


text:
Uburanga bwuzuye agasuzuguro nibyo byamukuye amata ku munwa
Nyuma y’uko umwami Ahasuwerusi
wategekaga ibihugu ijana na makumyabiri na birindwi uhereye i Buhindi
ukageza Etiyopiya, yizihiwe mu gitaramo cyaberaga ahitwa mu murwa w’i
Shushani, akifuza kuratira bagenzi be uburanga bw’umwamikazi Vashiti
wari mwiza bihebuje, yatunguwe no gusuzugurirwa n’uwo mwamikazi imbere
y’imbaga y’abantu ubwo yangaga kumwitaba ( Esiteri 1:10-12).
Nk’uko bisanzwe umwami aho ava akagera aba yubahwa cyane bitewe
n’ubudahangarwa aba abafite, Noneho rero iyo ari umwami w’abami byo biba
ari agahebuzo kuko we aba arusha abami bandi ayobora icyubahiro, Bikaba
ari nako byari bimeze kuri uyu mwami Ahasuwerusi kuko nk’uko bibiliya
ibivuga ngo yategekaga ibihugu ijana na makumyabiri na birindwi, gusa
n’ubwo yubahwaga ntabwo byigeze bibuza umwamikazi Vashiti gusuzugurira
umwami wari umutumyeho ngo aze mu gitaramo ,imbere y’abandi bami
yayoboraga.
Mu by’ukuri aka kabaye agahinda gakomeye ku mwami ndetse no ku
batware b’ibihugu imwami yayoboraga, iki gikorwa kigayitse kikaba
cyarakongereje umwami uburakari bukomeye ari nabwo bwaje gutuma hacibwa
iteka ry’uko Vashiti atazongera kuba umwamikazi ukundi, atazongera
kugera imbere y’umwami ndetse ko hagomba gushakwa undi wo kumusimbura
ufite imico myiza kurusha iye, aribwo baje gutoranya uwitwa Esiteri aba
umwamikazi atyo ( Esiteri 2:1-23 ).
Agasusuguro nk’aka ntabwo kagarukiye kuri Vashiti gusa kuko no mu
minsi ya none bibiliya yita iy’imperuka karacyagaragara yaba ari mu
bakomeye cyangwa aboroheje, yaba ari abafite uburanga bwiza cyane
cyangwa abaringaniye dore ko bibiliya yo ivugango muri iyo minsi bamwe
bazagwa bave mu byizerwa,bite ku myuka iyobya n’inyigisho
z’abadayimoni.... . (1Timoteyo 4:1) bazaba kandi ari abibone, batumvira
ababyeyi babo, indashima, bazaba bikakaza, ari ibyigenge, ...(2Timoteyo
3:1-5).
Ntawareka kuvuga ko ubwenge nk’ubwo Vashiti yakoresheje bwo
gusuzugura umwami bukomoka ku badayimoni cyangwa kuri Satani
w’umushukanyi, kuko byakagombye kuba ishema rye ko umwami agiye
kumuratira abandi batware, ariko kubwo gusuzugura kwe aba yikuye
inkongoro y’amata ku munwa !
Bikwiriye ko buri wese agira umutima uciye bugufi mu buzima bwe bwa
buri munsi bitari ibyo, agasuzuguro no kutubaha byatuma benshi bikura mu
migisha Imana yabahaye bagakorwa n’isoni bitari ngombwa, cyangwa se
bagakururina n’abandi akaga gakomeye, cyane ko no mu bwami bw’Imana bene
abo nta mugabane babikiwe yo, kuko Imana yacu ni iyera kandi izabana
n’abera.
Ernest Rutagungira


text:
Mu gihe ufite ugushidikanya ku majwi atandukanye ushobora kuba ujya wumva akubwira gukora ikintu runaka; ni byiza ko ugira ugushishoza gukomeye ubifashijwemo n’Umwuka w’Imana. Ese ni gute wamenya gutandukanya ijwi ryayo n’iry’andi yose ujya wumva mu matwi yawe? Ese wamenya cyangwa wasobanukirwa ute ko ari yo yabikubwiye?
Dore igisubizo. Muri Bibiliya haravuga ngo “Ariko niba hariho umuntu muri mwe ubuze ubwenge, abusabe Imana iha abantu bose itimana, itishama kandi azabuhabwa” ( Yakobo 1:5). “Turiza Uwiteka umutegereze wihanganye, Ntuhagarikwe umutima n’ubona ibyiza mu rugendo rwe, N’umuntu usohoza inama mbi” Zaburi 37:7).
Isengesho ukwiye gusenga: “Mu gitondo unyumvishe imbabazi zawe, Kuko ari wowe niringira. Umenyeshe inzira nkwiriye kunyuramo, Kuko ari wowe ncururira umutima” ( Zaburi 143:8). Unyobore ku bw’umurava wawe unyigishe, Kuko ari wowe Mana y’agakiza kanjye, Ni wowe ntegereza umunsi ukira (Zaburi 25:5).
Uburyo bwiza kandi bw’ingenzi Imana Idutegeka ni ugukurikiza iby’Ijambo ryayo. Ibyanditswe byera byose byahumetswe n’Imana kandi bigira umumaro wo kwigisha umuntu, no kumwemeza ibyaha bye no kumutunganya, no kumuhanira gukiranuka (2 Timoteyo 3:16). Niba rero Icyanditswe cyera kigusaba gukora ikintu runaka, ntushidikanye wibaza niba koko ibyo usabwa byose biri mu bushake bw’Imana. Bibiliya ibivuga neza ngo “Ijambo ryawe ni itabaza ry’ibirenge byanjye, Ni umucyo umurikira inzira yanjye” (Zaburi 119:105). “Amategeko y’Uwiteka atungana rwose asubiza intege mu bugingo, Ibyo Uwiteka yahamije ni ibyo kwizerwa biha umuswa ubwenge” (Zaburi 19:8). Nicyo kimwe, Imana ntiyivuguruza, Nta narimwe Imana Izagusaba gukora ibihabanye n’icyanditswe cyayo cyera. Nta narimwe Izagusaba gukora icyaha. Nta narimwe Izigera igusaba gukora icyo Kristo Atari gushobora gukora. “Ibiri muri iki gitabo cy’amategeko ntukarorere kubihamisha akanwa kawe, ahubwo ujye ubitekereza ku manywa na nijoro kugira ngo ubone uko ukurikiza ibyanditswemo byose. Ni ho uzahirwa mu nzira zawe, ukabashishwa byose” (Yosuwa 1:8).
Abakristo bagira Umwuka Wera wo kurondora icyiri cyo n’ikitari cyo. Uwo Mwuka w’ukuri Azabayobora mu kuri kose…” (Yohana 16:13).
Nukora ibihabanye n’ugushaka kw’Imana; Umwuka Azagukebura. Ndetse kandi nukora ibyiza Ishaka; Azagutera akanyamuneza Akube hafi kugira ngo ugere ku ntego y’icyemezo cyiza.
“Uwiteka azajya akuyobora, azahaza ubugingo bwawe mu bihe by’amapfa, azakomeza amagufwa yawe. Uzamera nk’urutoki rwuhirwa, kandi uzaba nk’isoko y’amazi idakama” (Yesaya 58:11).
“Mbese si jye ubigutegetse? Nuko komera ushikame, ntutinye kandi ntukuke umutima, kuko Uwiteka Imana yawe Iri kumwe nawe aho uzajya hose” (Yosuwa 1:9). “Muyikoreze amaganya yanyu yose, kuko yita kuri mwe” (1 Petero 5:7). Hanyuma “Wiringire Uwiteka n’umutima wawe wose, We kwishingikiriza ku buhanga bwawe. Uhore umwemera mu migendere yawe yose, Na we azajya akuyobora inzira unyuramo” (Imigani 3:5-6).


text:
Ikitanyeganyeje umutima wawe n’uw’Imana ntikiwunyeganyeza
Sinatamba igitambo cyoswa ntagitanzeho ibyanjye- 1 Ngoma 21:24
Abantu benshi bakorera Imana. Ibi ni byiza ariko iyo urebye hari ijambo dukwiye gusobanukirwa cyane, ni uko imigisha yose Imana yayikubiye mu gutanga kuko gutanga bizana umugisha kuruta guhabwa, abantu bakunda guhabwa ariko gutanga biragoye ariko Imana yaduhaye urugero aho yatanze umwana wayo imufite ari umwe(Yohana 3:16).
Mbere y’uko utanga ibyawe ngo ufashe abakene, utere inkunga umurimo w’ Imana, Imana irashaka ko ari wowe witanga mbere(Abaroma 12:1-2). Ndabinginga ngo mutange imibiri yanyu ibe ibitambo bizima bishimwa n’ Imana. Umuntu yitanze biramworohera gutanga ibintu bye ariko birakomeye kubwira umuntu atariha Imana ngo umubwire gutanga ibye ngo afashe abakene, imfubyi kuko aho ubutunzi bw’ umuntu buri niho n’ umutima uba.
Tugiye kwiga kwitanga ugatanga n’ ibyawe kandi ukumva ko witanze koko. Iyo urebye hari abantu niyo atanze agerageza gushima Imana ariko gukorera Imana mbere ya byose ni inyungu zacu kuko icyo ubiba nicyo uzasarura kuko ikitanyeganyeje umutima wawe n’uw’ Imana nijya kugusubiza niko bizamera abantu ntibahabwa imigisha ingana biterwa nibyo wabibye.
Imana tuyiha umwanya usagutse, ariko yari ikwiye gufata uwa mbere niyo idusabye ku byacu ni 1/10 ariko nacyo kikatunanira gutanga kugeza ubwo ivuze ngo basi nimungerageze murebe ko ntabaha umugisha(Malaki 3:10) idufitiye imigisha myinshi ariko yabuze abayikundisha umutima wose, ngo ibahe umugisha.
Abatanze bigomwe bakagira umugisha:
Aburahamu yamenye Imana arayikurikira ava mu byaha hashize iminsi Imana imuha ihishurirwa amenya ko kugenda yubaka ibicaniro ari byo bizamuhesha umugisha, undi munsi asurwa n’ abagabo 3 ahishurirwa ko ari Imana imusuye iri mu butatu abo bagabo ababagira inka yose atanga mu butunzi bwe Imana irabireba ihita imusezeranya umwana, hashize iminsi imusaba gutamba Isaka kugira ngo irebe ko ayikunda yemeye kumutanga iravuga ngo noneho menye ko unkunda imwereka intama yo gucungura Isaka, kandi imuha amasezerano akomeye yo kuba sekuruza w’amahanga.
Icyatumye igitambo cya Kayini kitemerwa ni uko atatekereje ngo ahe agaciro ibyo agiye gukora uwabanje kubitekerezaho Imana yaramwemeye Kayini ahita agira ishyari aramwica n’ubu niko bimeze ishyari riracyari mu bantu ariko nawe wakwemerwa uramutse utekekereje ibyo ugiye gukora.
Imana yakijije Maria abadaimoni 7 undi munsi yibutse aho yamukuye amusukaho amavuta ahenda. Utekereje neza icyo Yesu yakoze mu buzima bwawe wayituriki? Ariko abantu baribagiwe ineza y’ Imana Yuda yarakajwe n’ayo mavuta kuyasuka kuri Yesu ngo apfuye ubusa kandi yari kugurishwa agafasha abakene, Yesu ati abakene muzahorana nabo, n’ubu umwuka wa Yuda urahari ubuza abantu gukorera Imana ubereka ko ibyo batanze bipfuye ubusa ariko gutanga bizana umugisha kuruta guhabwa.
Numvise ubuhamya bw’ umuntu w’umukire wagiye mu rusengero Pastor atangaza ko bafite icyifuzo cy’amafaranga ibihumbi magana atatu ahita avuga ngo ubwo bambonye buriya bazi ko ari njye urayatanga, ahita atanga amafaranga 3. Ariko icyamutangaje ni uko babonye ibihumbi Magana atatu bashakaga hamwe n’amafaranga 3 amwe yatanze atangazwa n’uko abonetse atari we uyatanze. Gukorera Imana n’ umugisha kuri wowe kandi utabikoze abandi babikora ariko wowe ntuzunguke. Imana iguhe umugisha ko ugiye kwitanga wowe ubwawe nibyo utunze bikaba ibyo umucunguzi. Ukundishe Imana umutima wawe wose n’ ubwenge n’ imbaraga zawe zose ikindi ukunde mugenzi wawe nk’uko wikunda.
Mwari kumwe na Pastor Desire ubakunda akabifuriza amahoro y’ Imana.


text:
Wari uzi ko iyo ukijijwe neza Imana bitayitera isoni kukwirata?
“Ariko noneho barashaka gakondo irusha icyo gihugu kuba cyiza, ariyo yo mu ijuru. Nicyo gituma Imana idakorwa n’isoni zo kwitwa Imana yabo, kuko yabiteguriye umurwa” Abaheburayo 11:16
Sinarinzi ko hari abantu Imana ishobora gukorwa n’isoni zo kwita Imana yabo?
Hari umubyeyi umwe nzi, afite abana benshi, rimwe numvise avuga ngo iyo bamwise mama…..(umwe mu bana be) ngo yumva ari fiere cyangwa se yishimye kuko aba aziko ubwo bamuzi neza cyangwa se bamuzi ho ibintu byiza, mu gihe iyo bamubajije ngo ni wowe mama wa …… ( undi mu bana be) ahita atekereza ko wenda hari ibyo yangije agatinya guhita yikiriza !!!! Yesu atugenderere
Igihe kimwe Imana yerekanye rwose ko idafite isoni zo kwitwa Imana ya Yobu, Uwiteka arongera abaza satani ati “ Mbese witegereje umugaragu wanjye Yobu, yuko ari ntawe uhwanye nawe mu isi, ko ari umukiranutsi utunganye, wubaha Imana kandi akirinda ikibi ?” Yobu 1: 8
Hari igihe ujya kumva ukumva abantu babaza cyangwa se nawe ubwawe bakubaza ngo “ Burya se nawe uri umurokore? Kubera kwivanga n’abantu n’ibintu bidahesha Imana icyubahiro umuntu ageraho agasa nabo. Yesu aturengere .
“Efurayimu yivanze n’ayandi moko,Efurayimu ni nk’umutsima udahinduwe ugashya uruhande rumwe, abanyamahanga bamumazemo imbaraga ze kandi ntabizi, ndetse yameze n’imvi z’ibitarutaru ntiyabimenya”(Hoseya7:8,9)
Hari igihe umuntu aba yari yarakijijwe abanye neza n’ Imana, yumva amahoro mu mutima, igihe kikaza kugera akagwa cyangwa se agasubira inyuma. Hari igihe beneso babimenya ariko hari n’igihe batabimenya bikaba bizwi nawe n’Imana yo mu ijuru kuko ngo imbere yayo byose bitwikuruwe nk’ibyambaye ubusa. Ongera ufate umwanya wo kwitekerezaho! Imana yakwirata!
Icyampa muri iki gihe kigoramye cy’ubugoryi nkagera ku rugero aho Imana yanyirata!!!


text:
Yee, Mwami uziko ngukunda!
Mbega ijambo riremereye. Iri jambo ryavuzwe na Simoni Petero ubwo Umwami Yesu yamubazaga inshuro eshatu niba amukunda. Ubwa mbere Yesu yabajije Petero ati “ Simoni mwene Yona, urusha aba kunkunda?” Aramusubiza ati:
“ Yee, Mwami uziko ngukunda”, Yesu abimubajije ubwa gatatu ngo byaramubabaje aramusubiza ati : “ Mwami umenya byose, uzi kandi ko ngukunda” Yohana 21: 15-17
Ibaze nawe umuntu asanzwe ari inshuti yawe , yarangiza akakubaza niba umukunda kandi ntabikubaze inshuro 1 akabikubaza gatatu. Icya mbere wabona ko ashidikanya urukundo umufitiye! Icya kabiri watekereza ko wenda hari ikibi wamukoreye akaba yarakimenye! Muri make hari akantu ko gushidikanya ku urukundo waba umufitiye! Petero we bimuyobeye ngo aramubwira ngo “Mwami umenya byose, uzi kandi ko ngukunda”. Yesu atugirire neza
Hari ijambo Yesu yabwiye abigishwa be ngo” Muri inshuti zanjye nimukora ibyo mbategeka” Yohana 15:14
Mu yandi magambo ni nkaho yakababwiye ngo ikizambwira ko munkunda cyangwa muri inshuti zanjye nuko mukora ibyo mbategeka.
Ahari umuntu yari kwibaza ngo mbese ni iki cyakwereka umuntu ko akunda Yesu, ariko igisubizo ni iki : Ni uko ukora ibyo agutegeka
Ese duhereye kuri iyi definition cyangwa se ubusobanuro natwe twavuga ngo: Yee Mwami uziko ngukunda!, cyangwa kuko Yesu amenya byose twavuga ngo tubabarire kutagukunda cyangwa kukuryarya tugushimisha iminwa ariko imitima yacu ikuba kure.
Hari umuririmbyi wari umaze kugirirwa neza n’Imana araririmba ngo ntabwo yigeze akunda Yesu nkuko amukunze kuri ubu!
Ibihe byiza


text:
Kuko uvuga uti “Ndi umukire, ndatunze kandi ndatunganiwe nta cyo nkennye”, utazi yuko uri umutindi wo kubabarirwa, kandi uri umukene n’impumyi ndetse wambaye ubusa.
Dore ndakugira inama: ungureho izahabu yatunganirijwe mu ruganda ubone uko uba umutunzi, kandi ungureho n’imyenda yera kugira ngo wambare isoni z’ubwambure bwawe zitagaragara, kandi ungureho umuti wo gusīga ku maso yawe kugira ngo uhumuke. Ibyahishuwe 3:17-18
Yohana ari ku kirwa cy’i Patimo yeretwse ibintu byinshi bitandukanye. Ibyo yagejeje ku matorero 7 agaragara mu gitabo cy’Ibyahishuwe byagendaga bijyana n’uko Imana ibona iryo torero, ikamuha ubutumwa rigenewe.
Haruguru hari umuntu ugaragara nk’uwiyumva ko akize, atunze bihagije. Iri ryari itorero ry’i Lawodokiya, rimwe matorero Yohana yagejejho ubutumwa yeretwse.
Imana imugaragaza yifitiye icyizere amerewe nneza, atunganiwe, mbese ntacyo akennye. Ariko uyu muntu ngo yarabyibeshyaga Imana yamureba ikajya ibona ari umukene, impumyi ndetse wambaye ubusa.
Nubwo kwimenya bigoye cyane ariko ni ikintu gikomeye mu buzima, ku buryo uwabibasha yaba afite icyo arusha abandi.
Nta kintu kibababje nko kwibeshya ko uriho Imana ibona warapfuye kera. Umuntu utabasha kwimenyaho intege nke, ntabashya no kumenya icyo asaba Imana yamufasha kuko yumva yarageze iyo ajya.
Ushobora kwibeshya ko uri umurokore ariko utari we, ushobora kwibeshyako uri umutunzi mu by’Imana, umunyamasengesho, ariko Imana yakureba ikabona si ko bimeze.
Ijambo ry’Imana riravuga ngo umutima w’umuntu urusha ibintu byose gushukana. Mu isi hariho abantu bazi gushukana bakaba banakurya utwawe, ariko ntana kimwe cyakwigeza ku mutima.
Ikintu gishimishije ni uko Imana ifite inama igira uyu muntu, yamusabye kuyiguraho umuti kandi wa buri ndwara yifitemo. Ubwo nibwo azajya yakwitwa umutunzi nk’uko Imana ibibona.
Iyo umenye aho ukennye umenya aho icyo usaba. Birakwiye kwemera ko ntako tumeze iyo tudatunze Yesu mu buzima bwacu. Imana ntishobora kukubona nk’uwuzuye udafite Yesu kuko nta bugingo uba ufite. Ufite uwo mwana (Yesu) niwe ufite ubugingo.
Duharanire kumenya uko Imana ituzi, cyane ko mu maso yayo ibintu byose bigaragara nk’ibitwikuruye ntaho wayihisha kubera ko irebera hose icyarimwe. Ahubwo twumve inama itugira iduhe umuti w’uburwayi bwacu tube abatunzi nk’uko Imana ibishaka.


text:
sam.
29
janv.
2011
ISOMO RYA MBERE
Isomo ryo mu gitabo cy’Umuhanuzi Sofoniya (Sof 2, 3; 3, 12-13)
2,3 Nimushakashake Uhoraho mwebwe abiyoroshya bo ku isi mwese, mugakurikiza amategeko ye! Ngaho nimuharanire ubutungane n’ubwiyoroshye; ahari byazabaviramo kubona aho mwikinga, ku munsi w’uburakari bw’Uhoraho!
3, 12Israheli, nzagusigamo umuryango wiyoroshya ukanicisha bugufi, ukazashakira ubuhungiro mu izina ry’Uhoraho. 13 Abasigaye bo muri Israheli ntibazongera gucumura ukundi, cyangwa ngo bavuge ibinyoma; ururimi rubeshya ntiruzongera kumvikana ku kanwa kabo, ahubwo bazarya kandi baruhuke nta we ubatera intugunda.
ZABURI (Zab 146 (145), 7, 8,9ab.10b)
Inyik/ Hahirwa abakene ku mutima,
kuko Ingoma y’ijuru ari iyabo.
Uhoraho arenganura abapfa akarengane,
abashonji akabaha umugati,
Uhoraho abohora imfungwa.
Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane.
Uhoraho arengera abavamahanga,
agashyigikira imfubyi n’umupfakazi.
Uhoraho ni Imana yawe,
uko ibihe bigenda bisimburana iteka.
ISOMO RYA KABIRI
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 1, 26-31)
26Bavandimwe, mwebwe abatowe n’lmana, nimurebe uko muteye: murasanga ku bw’abantu nta bahanga benshi babarimo, nta n’ibihangange byinshi bibarimo, ndetse nta na benshi bafite amavuko y’ ikirenga. 27Ahubwo rero ibyo abantu bita ibisazi, ni byo lmana yihitiyemo ngo irindagize abiyita abahanga; kandi ibinyantege nke ku bantu, ni byo lmana yitoreye ngo isuzuguze abanyamaboko; 28byongeye abatagira amavuko b’insuzugurwa, ni bo lmana yihitiyemo ngo ihindure ubusa abiyita imbonera; 29kugira ngo hatagira umuntu n’umwe wikuza imbere y’lmana. 30Ni yo mukesha kuba muri Kristu Yezu, We watubereye ku bw’lmana ubuhanga n’ubutungane, akaba ari we kandi udutagatifuza akanaturokora. 31Mbese nk’uko byanditswe ngo «Ushaka kwirata wese, niyiratire muri Nyagasani.»
IBANGONDIRIMBO RIBANZIRIZA IV ANJILI Mt 5, 12a
Alleluya Alleluya.
Nimwishime munezerwe,
kuko ingororano yanyu izaba nyinshi mu ijuru.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 5, 1-12a)
Muri icyo gihe, 1Yezu abonye ikivunge cy’abantu aterera umusozi. Aricara, abigishwa be baramwegera. 2Nuko araterura arigisha ati
3«Hahirwa abakene k’umutima,
kuko Ingoma y’ijuru ari iyabo.
4Hahirwa abiyoroshya,
kuko bazatunga isi ho umurage.
5Hahirwa abababaye,
kuko bazahozwa.
6Hahirwa abasonzeye ubutungane bakabugirira inyota,
kuko bazahazwa.
7Hahirwa abagira impuhwe,.
Kuko bazazigirirwa.
8Hahirwa abakeye k’umutima,
kuko bazabona Imana.
9Hahirwa abatera amahoro,
kuko bazitwa abana b’lmana.
10Hahirwa abatotezwa bazira ubutungane,
kuko ingoma y’ijuru ari iyabo.
11Murahirwa nibabatuka, bakabatoteza, bakanababeshyera ku buryo bwose, ari jye babahora. 12aNimwishime munezerwe, kuko ingororano yanyu izaba nyinshi mu ijuru!»


text:
Abantu bavuga iri jambo batazi icyo risobanura: ubusanzwe iyo nka nyakubahwa perezida (présiedent) w’igihugu yagombaga kujya ahantu, bikaba ngombwa ko atajyayo akohereza intumwa, iyo ntumwa igenda mu izina rya perezida, yagera yo igahabwa ijambo mu kimbo cya nyakubahwa wamutumye. Ni ukuvuga ngo: ibyo iyo ntumwa ivuze byose bifatwa ko ari perezida wabivuze, kuko atavuga ibye ahubwo avuga ibyo yatumwe na perezida kuvuga.
Iyo umuntu rero avuze ibintu agatangira kuvuga ngo “mu izina rya Yesu”, bisobanura ko ibyo arimo avuga atari ibye, ko ahubwo ari Yesu urimo kuvuga. Kandi gusenga mu izina rya Yesu, ni ukuvuga ko atari wowe ubwira Imana, ahubwo ni Yesu uba ubwira Imana ibyifuzo byawe. Iyo rero usenze warangiza ukavuga uti: “mbisabye mu izina rya Yesu”, ni nko kubwira Imana ngo: si jye ubigusabye, ahubwo ni Yesu ubigusabye. Yesu yaravuze ngo: icyo muzasaba Data cyose mu izina ryanjye muzagihabwa (Yohana 16:23). Impamvu dusenga rimwe na rimwe ntidusubizwe, burya ibyinshi tuba twabisabye ku bwacu, ntituba twabisabye mu izina rya Yesu: kuko nta kintu na kimwe Yesu yasaba Imana ngo itakimuha. Gusenga mu izina rya Yesu rero: ni ugusenga wuzuye Umwuka Wera, kuburyo utavuga ubushake bwawe ahubwo ukavuga ibyo Umwuka Wera akubwiye kuvuga, icyo gihe ibyo usabye byose urabihabwa.
Nanone igihe cyose usenga uri mu murongo w’ijambo ry’Imana, nabwo uba usenga mu izina rya Yesu kuko uba mu nzira y’Ijambo rye, gusa aha biba bishoboka ko n’ak’ubumuntu kaziramo ukaba wavuga n’ibyawe. Ariko iyo wuzuye Umwuka Wera bwo aba ari akarusho, kuko uvuga gusa ibyo Umwuka Wera akubwiye kuvuga. Akenshi usenga bene iryo sengesho aba anavuga mu ndimi nshya, yatwawe yumva yageze mu yinsi si.
Hari abantu bafite ingeso yo kuvuga bishakiye byose ngo “mu izina rya Yesu”. Nshuti zanjye ndababuriye, icyo ni icyaha imbere y’Imana: harimo kubeshya no gukinisha izina rya Yesu, ababikora rero mubyihane.
Inyigisho muyigejejweho na Evangelist Munyeshyaka Jean Paul.